title: TIROS

text: Ensimmäinen analoginen TIROS-sarjan APT-lähetysjärjestelmä (Automatic Picture Transmission) koki päivänvalonsa joulukuussa 1963, kun Maata kiertävälle radalle laukaistiin TIROS VIII (21.12.1963). Satelliitti kykeni nyt lähettämään reaaliaikaista tietoa maapallon sääilmiöistä. Maa-asemat vastaanottivat satelliitista jokaisen ylityksen yhteydessä kolme kuvaa. Tässä satelliitissa ei ollut lainkaan radiometrejä. Satelliitti oli toiminnassa 1287 päivää ja se sammutettiin 1. heinäkuuta 1967.


title: TIROS

text: TIROS IX oli ensimmäinen TIROS-sarjan satelliitti, joka laukaistiin aurinkosynkrooniselle radalle tammikuussa vuonna 1965 (22.1.1965). Tämä kiertorata mahdollisti saman maanpinnan alueen tarkkailun samaan vuorokauden aikaan päivästä toiseen.


title: TIROS

text: Kymmenes TIROS eli TIROS X oli viimeinen ensimmäisen sukupolven TIROS-satelliitti. Se laukaistiin avaruuteen 2. heinäkuuta 1965. Varustukseltaan se oli hyvin samankaltainen kuin ensimmäiset TIROS-satelliitit. Laukaisu tehtiin jälleen aurinkosynkrooniselle radalle. Satelliitti välitti päivittäin maa-asemilleen 400 kuvaa maapallon pilvipeitteestä. TIROS X oli toiminnassa 730 päivän ajan, kunnes se sammutettiin 1. heinäkuuta 1967.


title: TIROS

text: Tiros-satelliittien pohjalta rakentui laaja sääsatelliittien havaintoverkosto. Edeltäjiään kehittyneempien TIROS M -sarjan satelliittien laukaisut aloitettiin pian 1970-luvun alussa. Näihin lukeutuivat ITOS-satelliitit ("The Improved TIROS Operational System Satellites") ja NOAA 1–6 -satelliitit.


title: TIROS

text: Uusi TIROS-satelliittien sukupolvi syntyi vuonna 1978, kun avaruuteen laukaistiin lokakuussa kokeellinen TIROS-N -satelliitti ("Advanced TIROS"). Tämän pohjalta ovat rakentuneet kaikki uudemmat NOAA-satelliitit aina NOAA 17 -satelliittiin saakka.


title: Työsopimus

text: Työsopimus on kirjallisesti, suullisesti tai sähköisesti tehty tahdonilmaisu (kaksipuolinen oikeustoimi), jossa työntekijä sitoutuu tekemään työnantajalle tämän määrittelemään tehtävää, työtä, sovitulla tai määritellyllä (työ)paikalla tai -alueella, sovittuna (työ)aikana, työnantajan työnjohdon ja valvonnan alaisena, sovittua korvausta (palkka) vastaan.


title: Työsopimus

text: Työsopimus on yrityksen ja yksityisen henkilön välinen oikeustoimi. Työsopimuksessa sovitaan työn laadusta tai tietystä työsuorituksesta, palkasta ja muista työehdoista. Työsopimuksia sääntelee Työsopimuslaki (26.1.2001/55). Sopimuksessa on noudatettava paitsi lain säännöksiä myös palkka- ja muita ehtoja, jotka alan valtakunnallisessa työehtosopimuksessa (TES) on määrätty noudatettaviksi tai on sovittu laista poikkeavasti.


title: Työsopimus

text: Työsuhteen muotoja, työtyyppejä on useita, mutta työsopimuksia on kahta päätyyppiä:


title: Työsopimus

text: Työsopimus tehdään toistaiseksi voimassa olevaksi, ellei ole perusteltua syytä tehdä sitä määräaikaiseksi, ts. määräaikaiseen työsopimukseen tulee olla peruste, joka mainitaan työsopimuksessa. Määräaikaisuuden perusteita voivat olla esimerkiksi sijaisuus, työn kausiluontoisuus, määräaikainen hanke, kertaluontoinen työsuoritus, oppilaitoksen harjoitteluaika, tai oppisopimuksen määräaika.


title: Työsopimus

text: Työntekijällä on lojaliteettivelvollisuus työnantajaansa ja työpaikkaansa kohtaan. Lojaliteettivelvoite tarkoittaa, että työntekijän on kaikessa toiminnassaan, myös vapaa-ajallaan tai esim. ollessaan lomautettuna, vältettävä kaikkea toimintaa, joka vakavasti horjuttaa osapuolten välistä luottamussuhdetta. Työntekijän on tehtävä työnsä tunnollisesti eikä työntekijä saa kieltäytyä työstä perusteettomasti. Työntekijän tulee työssään pyrkiä välttämään raaka-aineiden tuhlausta, toimimaan taloudellisesti, osallistua pelastustehtäviin eikä hän saa levittää työnantajastaan paikkansapitämättömiä tai salassa pidettäviä tietoja. Usein lojaliteettivelvoitteeseen sisällytetään kilpailevan toiminnan kielto (ei saa toimia toisen saman alan työnantajan hyväksi), jonka kesto voi ulottua työsuhteen päättymisen jälkeenkin. Lojaliteettivelvoitteen arvioinnissa käytetään olosuhteiden kokonaisarviointia: mikä on lojaliteetin aste ko. työntekijä asemassa siten, että kaikki asiaan kuuluvat seikat arvioidaan. Työntekijällä on kuulemisoikeus.


title: Työsopimus

text: Toistaiseksi voimassa oleva työsopimus päättyy sopijapuolen yksipuoliseen päättämistoimenpiteeseen (irtisanominen tai purkaminen), sopijapuolten yhteisellä päättämissopimuksella tai kun työntekijä täyttää 68 vuotta. Huomattava on, että lomauttamismenettelyssä työnteko ja palkan maksaminen keskeytetään toistaiseksi tai määräajaksi, mutta työsuhde ei kuitenkaan lakkaa.


title: Työsopimus

text: Työnantaja ei saa irtisanoa toistaiseksi voimassa olevaa sopimusta ilman asiallista ja painavaa syytä. Työntekijästä itsestään riippuvana asiallisena ja painavana syynä voidaan pitää esim. työsopimuksesta tai laista johtuvien velvoitteiden vakavaa rikkomista ja laiminlyöntiä. Lisäksi laissa on lueteltu syitä, joita ei voida pitää asiallisena ja painavana. Työsopimuksen purkaminen merkitsee työsopimuksen lopettamista välittömästi, ilman irtisanomisaikaa. Se on siis irtisanomista voimakkaampi toimi, ja se edellyttää painavampia perusteita kuin irtisanominen.


title: Työsopimus

text: Työnantaja saa irtisanoa työsopimuksen taloudellisesta tai tuotannollisesta syystä mikäli työ on vähentynyt mainituista tai niihin verrattavista syistä "olennaisesti ja pysyvästi" eikä työntekijää voi "kohtuudella sijoittaa" uudelleen tai kouluttaa uusiin tehtäviin. Mikäli työnantajalla on taloudellinen tai tuotannollinen peruste irtisanoa, työssä, hoito- tai vuorotteluvapaalla olevat ovat kaikki samassa asemassa olkoonkin, että perhevapailla olevaa koskee nk. "tehostettu irtisanomissuoja"; irtisanominen tapahtuu perhevapaan jälkeen, mutta ilmoitus irtisanomisesta voidaan toimittaa jo hoitovapaalla. Työnantaja arvioi ja tulkitsee direktio-oikeutensa turvin kohtuudella sijoittamisen ja uudelleen kouluttamisen mahdollisuudet.


title: Työsopimus

text: Irtisanomisaika voidaan sopia enintään kuudeksi kuukaudeksi. Mikäli muuta ei ole sovittu, irtisanomisaika on työnantajan puolelta 1–6 kuukautta työsuhteen kestosta riippuen. Työntekijän sanoessa itsensä irti, on irtisanomisaika 14 päivää alle viisi vuotta kestäneessä työsuhteessa ja yli viisi vuotta kestäneessä työsuhteessa yksi kuukausi.


title: Työsopimus

text: Yritystoiminnasta yrityksissä annetun lain mukaan irtisanominen ja lomautus liikkeen luovutuksen yhteydessä on irtisanominen mahdollista vain määräajan ja yhteistoimintaneuvottelujen jälkeen.


title: Työsopimus

text: Työsopimuksessa voidaan halutessa sopia koeajasta. Koeajan kuluessa työsopimus voidaan molemmin puolin purkaa ilman irtisanomisaikaa esim. välittömästi. Syrjiviä ja epäasiallisia perusteita koeajan purkamisessa ei saa käyttää. Koeaika on neljä kuukautta tai puolet työsuhteen kestosta (määräaikainen työsopimus). Koeaika pitää aina erikseen sopia, muutoin sitä ei ole. Työntekijöiden edustajalla (luottamushenkilö, luottamusmies, työsuojeluvaltuutettu) ei ole erityistä turvaa koeaikana.


title: Työsopimus

text: Jos esimerkiksi koeajaksi on sovittu neljä kuukautta ja työsuhde on alkanut 1.2., työsuhde on purettava viimeistään 31.5. Työsuhdetta ei saa purkaa enää 1.6. koeaikaan vedoten.


title: Työsopimus

text: Työsopimuslaissa ei ole kuvausta siitä, miten työnantajan tulee valita irtisanottavat työntekijät: työnantaja voi irtisanoa kenet se kokee parhaaksi – samoin kuin työnantaja saa päättää kenen kanssa se tekee työsopimuksen. Mikäli työntekijä on menettänyt osan työkyvystään kyseisen työnantajan palveluksessa, työturvallisuuslain ja työterveyshuoltolain mukaan työtä on pyrittävä helpottamaan eikä vajaakuntoisuus saa olla irtisanomisperuste. Toisaalta perhe-, vuorottelu- tai hoivavapaalla olevaa koskee nk. "tehostettu irtisanomissuoja": perhevapailla oleva voidaan irtisanoa ainoastaan silloin kun koko yrityksen toiminta lakkaa. Ilmoitus irtisanomisesta voidaan kuitenkin toimittaa perhevapaalla olevalle, mutta työsuhde ei lakkaa perhevapaan aikana. Irtisanomisissa ei saa syyllistyä syrjintään ja irtisanomiset on tehtävä tasapuolisesti. Lisäksi työehtosopimuksissa voi olla lisämääräyksiä irtisanomisjärjestyksestä.


title: Työsopimus

text: Käytännössä irtisanomisjärjestys poikkeaa eri yrityksissä. Yleisesti oletetaan, että mitä lyhempi työsopimus, sitä nopeammin työnantaja irtisanoo sopimuksen. Yleensä alihankintaa, vuokratyövoimaa ja määräaikaisia työsopimuksia vähennetään ensin tai ne jätetään uusimatta. Edelleen yleisesti oletetaan, että toistaiseksi voimassa oleva työsopimus olisi em. epätyypillistä työsuhdetta pysyvämpi. Toisaalta työmarkkinoilla on myös muodostunut toimintatapoja, joissa vanhimmat työtekijät irtisanotaan ensin; toisaalta ikäsyrjintää, ainakaan moraalisessa mielessä, ei saisi esiintyä, mutta nk. työeläkeputkia on käytetty osana henkilöstöhallintoa.


title: Työsopimus

text: Työnantajan on tarjottava työtä taloudellisilla ja tuotannollisilla syillä irtisanomalleen työntekijälle 9 kuukauden ajan työsuhteen päättymisestä "”samoihin tai samankaltaisiin tehtäviin, joita irtisanottu työntekijä oli tehnyt”". Työnantajan on otettava yhteyttä työvoimatoimistoon ja tiedusteltava, onko entinen työntekijä hakemassa töitä; mikäli on, työtä on tarjottava entiselle työntekijälle. Takaisinottovelvollisuuden laiminlyönti johtaa vahingonkorvausvelvollisuuteen. Takaisinottovelvoite konkretisoituu vain tilanteessa, mikäli yrityksessä on sellaista työtä, josta työntekijä kykenee suoriutumaan koulutuksellaan: työnantajalla ei ole velvollisuutta uudelleenkouluttaa irtisanottua henkilöä - ainoastaan vain perehdyttää ko. tehtävään. Edelleen työnantajalla ei ole ole velvollisuutta uudelleenjärjestellä tehtävää tai tarjota työtä esim. konsernin toisessa yksikössä. Huomattava on, että työssäolevat ja osa-aikaiset työntekijät ovat etuoikeutettuja ennen irtisanottuja takaisinottovelvollisuuden piirissä olevia hakemaan uusiin avoimiin tehtäviin.


title: Työsopimus

text: Käytännössä tehtävät ja tehtävien toimenkuvat muuttuvat yrityksissä, ja takaisinottovelvoitteen rikkomisia ei olla merkittävässä määrin riitautettu työoikeusjärjestelmässä. Edelleen, työnantajalla tulee olla aito lisätyövoiman tarve tehtäviin. Siten tilanne, jossa työnantaja siirtää yrityksen sisällä henkilöitä tai esim. osa-aikaisia työntekijöitä ko. uusiin tehtäviin, ei täytä takaisinottovelvoitteen edellytyksiä. Työnantaja voi ottaa tehtävään myös palkattoman harjoittelijan rikkomatta takaisinottovelvoitetta.


title: Työsopimus

text: Erottamista ei usein ilmaista selkokielellä, vaan irtisanomisilmoituksessa on usein korkea abstraktiotaso. Alatyylin ilmaisut kuten ""jengi saa kenkää"" muuntuu passiivimuotoon ""yrityksessä ilmoitetaan irtisanomisista"." Perusteeton irtisanominen on laitonta ja työnantajat syyllistyvät harvoin laittomuuksiin irtisanomisten juridiikassa: tyypillisiä julkisuuteen annettuja perusteita ovat säästöohjelmat ja ilmoitukset henkilöstön vähennystarpeesta. Kerrotaan, että toimintoja uudelleen järjestellään, keskitetään ja organisoidaan. Organisatoriset metaforat ovat käyttökelpoisia: työntekijät rinnastetaan usein turhiin puun oksiin, joita ""täytyy karsia"". Toisaalta metaforat ""tarvitaan leikkauksia"" voi viitata kylmähermoiseen kirurgiseen toimenpiteeseen; työntekijät nähdään loisina tai syöpäläisinä, jotta ""yritys saadaan terveelle pohjalle"".


title: Työsopimus

text: Alle 15-vuotiaan puolesta työsopimuksen voi tehdä huoltaja tai huoltajan luvalla alle 15-vuotias itse. 15 vuotta täyttänyt saa itse tehdä ja purkaa työsopimuksensa, mutta huoltajalla on oikeus purkaa 15–17-vuotiaan tekemä sopimus, jos se on tarpeellista tämän kasvatuksen, kehityksen tai terveyden takia.


title: Työsopimus

text: Työnantajalla ja työntekijällä on oikeus kuulua yhdistykseen sekä oikeus osallistua tällaisen yhdistyksen toimintaan.


title: Luciano Astudillo

text: Luciano Astudillo (s. 28. elokuuta 1972) on ruotsalainen sosiaalidemokraattien poliitikko. Hän syntyi Chilessä, mutta varttui Malmössä ja on ollut vuodesta 2006 jäsenenä valtiopäivillä, jossa hän edustaa Malmön kaupungin vaalipiiriä ja täyttää paikan 123.


title: Jaak Aab

text: Jaak Aab (s. 9. huhtikuuta 1960 Valga) on virolainen keskustapuolueen poliitikko.


title: Jaak Aab

text: Aab on valmistunut vuonna 1986 Tallinan pedagogisesta instituutista ja on koulutukseltaan venäjän kielen ja kirjallisuuden opettaja. Hän on toiminut Võhman kaupungin pormestarina vuosina 1998–2002 ja Viron kaupunkien liiton johtajana vuosina 2003–2005.


title: Jaak Aab

text: Aabia on pidetty Viron yhtenä arvostetuimpana asiantuntijana aluepolitiikkaan ja maaseudun asioihin liittyvissä kysymyksissä. Hänet nimitettiin Ratasin hallituksen julkishallintoministeriksi kesäkuussa 2017 edeltäjänsä Mihhail Korbin erottua tehtävästä. Tätä ennen Aab oli toiminut urallaan myös sosiaaliministerinä vuosina 2005–2007 ja Riigikogun jäsenenä. Aab jäi kiinni ylinopeudesta ja rattijuopumuksesta huhtikuussa 2018, minkä jälkeen hän ilmoitti eroavansa julkishallintoministerin tehtävistä.


title: Villa Victor

text: Villa Victor on Oulun kaupungin monikulttuurikeskus. Monikulttuurikeskus järjestää kansainvälisiä kulttuuritapahtumia, neuvontaa maahanmuuttajille, suomen kielen opetusta ja pienimuotoista kurssitoimintaa. Monikulttuurikeskus Villa Victor muutti vuoden 2014 lopussa Oulun keskustassa sijaitsevaan Kirkkotorin koulutuskeskukseen (Asemakatu 5), jossa se toimi vuoden 2016 elokuuhun saakka. "Villa Victor on elokuun 2016 alusta alkaen toiminut Oulun keskustassa osoitteessa Torikatu 23". Vuosina 2007-2014 Oulun kaupungin kansainvälinen toimintakeskus (myöhemmin monikulttuurikeskus) toimi Viktor J. Sucksdorffin suunnittelemassa jugendtyylisessä De Gamlas Hem -nimisessä rakennuksessa, jonka arkkitehdista toimintakeskus otti nimensä.


title: Villa Victor

text: Kansainvälinen toimintakeskus aloitti toimintansa vuonna 2000 nimellä "Kansainvälinen toimintakeskus Toppelius". Keskuksen nimi tuli Oulun keskustassa sijaitsevasta vanhasta Toppeliuksen talosta, jossa toiminta aloitettiin. Keskus siirtyi seuraaviin tiloihinsa Hollihakaan vuoden 2007 alussa. Uuden nimen "Villa Victor" toimintakeskus sai uusista toimitiloistaan, jotka sijaitsevat Viktor J. Sucksdorffin suunnittelemassa vanhassa jugendrakennuksessa. Nykyään entinen Kansainvälinen toimintakeskus tunnetaan Oulun kaupungin monikulttuurikeskuksena, ja se toimii edelleen Villa Victor -nimellä. Vuoden 2014 alusta se siirtyi Asemakatu 5:ssä sijaitsevaan Kirkkotorin toimintakeskukseen. Vuoden 2016 elokuun alusta alkaen Villa Victor on toiminut Oulun keskustassa, Torikatu 23:ssa, jossa toimii myös Oulun kaupungin kuntalaisvaikuttamisen ja yhteisötoiminnan yksikkö.


title: Raivo Järvi

text: Raivo Järvi (23. joulukuuta 1954 Pärnu ‒ 17. kesäkuuta 2012) oli virolainen kuvittaja, toimittaja ja poliitikko, joka kuului liberaaliin Viron reformipuolueeseen.


title: Raivo Järvi

text: Järvi oli jäsenenä X, XI ja XII Riigikogussa. Hän opiskeli Viron taideinstituutissa ja on työstänyt muun muassa kuvituksia kirjoihin. Raivo Järvellä oli urallaan useita suosittuja radio- ja televisio-ohjelmia, joiden ansiosta virolaiset tunsivat hänet lempinimellä ”Onu Raivo” (Raivo-eno).


title: Raivo Järvi

text: Järvi opiskeli Viron taideakatemiassa. Vuodesta 1983 vuoteen 2003 hän työskenteli freelanceartistina. Hän kuvitti enemmän kuin 22 kirjaa ja kirjoitti ja kuvitti yhden lastenkirjan.


title: Raivo Järvi

text: Järvi esiintyi televisio- ja radio-ohjelmissa, joista tunnetuimmat olivat "Kõige Suurem Sober" ja "Onu Raivo Jutupliiats" sekä esiintyi Radio Kuku -kanavalla showssaan "Onu Raivo rännakud".


title: Raivo Järvi

text: Järvi oli naimisissa Tatjana Järven (ballerina) kanssa, ja hänellä on edellisestä avioliitostaan yksi poika. Hän kuoli lyhytaikaiseen sairauteen 17. kesäkuuta 2012.


title: Paul von Lettow-Vorbeck

text: Paul Emil von Lettow-Vorbeck (20. maaliskuuta 1870 Saarlouis, Preussi – 9. maaliskuuta 1964 Hampuri, Saksan liittotasavalta) oli saksalainen kenraali. Hänet muistetaan parhaiten siitä, että ensimmäisen maailmansodan aikana hän komensi Itä-Afrikassa olleita saksalaisia joukkoja, jotka suuresta alivoimastaan huolimatta onnistuivat jatkamaan sissivastarintaansa sodan loppuun asti.


title: Paul von Lettow-Vorbeck

text: Lettow-Vorbeckin joukot käsittivät 14 000 miestä, joista vain 3 000 oli saksalaisia ja loput askareita eli saksalaisten puolella taistelleita afrikkalaisia. Näillä voimilla hän onnistui sitomaan yhteensä noin 300 000 miestä käsittäneet brittiläiset, belgialaiset ja portugalilaiset joukot neljän vuoden ajaksi.


title: Paul von Lettow-Vorbeck

text: Lettow-Vorbeck osallistui kapteenina vuonna 1900 Kiinan boksarikapinan kukistamiseen. Vuosina 1904–1907 Lettow-Vorbeck oli Saksan Lounais-Afrikassa (nyk. Namibia) kukistamassa hottentottien ja hererojen kapinaa, ja sai tuolloin kokemusta maastossa käytävästä sissisodasta. Hän haavoittui silmään ja oli toipumassa Etelä-Afrikassa, jossa tapasi Jan Smutsin. Vuodet 1909–1912 Lettow-Vorbeck oli Saksan merijalkaväen (Kaiserliche Marine-Infanterie) pataljoonankomentaja Wilhelmshavenissa Ala-Saksissa. Vuonna 1913 hänet ylennettiin everstiluutnantiksi ja nimitettiin Kamerunin turvajoukkojen komentajaksi.


title: Paul von Lettow-Vorbeck

text: Lettow-Vorbeck nimitettiin Saksan Itä-Afrikan (nyk. Tansania) joukkojen komentajaksi vuoden 1914 alussa, puoli vuotta ennen maailmansodan puhkeamista. Sodan alettua hän päätti ottaa aloitteen itselleen ja hyökkäsi elokuussa 1914 brittien rautatietä vastaan Keniassa. Suurin taistelu brittien ja Lettow-Vorbeckin joukkojen välillä käytiin marraskuun 1914 alussa satamakaupunki Tangan omistuksesta. Briteillä oli Tangan taistelussa kahdeksankertainen ylivoima ja heidän maihinnousunsa Tangaan sujui hyvin, mutta Lettow-Vorbeck houkutteli heidät taktisella perääntymisellä sisämaahan. Siellä hän tuotti väijytyksellä briteille niin suuret tappiot, että he joutuivat perääntymään takaisin Tangaan. Seuraavien vuosien ajan Lettow-Vorbeck johti sissi-iskuja brittijoukkoja vastaan eri puolilla itäistä Afrikkaa. Maaliskuussa 1916 häntä nujertamaan lähetettiin buuritaustainen kenraali Jan Smuts, joka ei kuitenkaan siinä onnistunut. Lettow-Vorbeck ylennettiin sodan aikana 1915 everstiksi ja 1917 kenraalimajuriksi. Tukijoukkoja hänelle ei kuitenkaan juuri lähetetty, koska Saksa tarvitsi niitä Euroopassa.


title: Paul von Lettow-Vorbeck

text: Saatuaan tiedon Saksan tekemästä aselevosta Lettow-Vorbeck antautui 25. marraskuuta 1918 briteille Sambian Abercornissa, vaikka olisi edelleen kyennyt jatkamaan operaatioitaan. Palatessaan tammikuussa 1919 Saksaan häntä juhlittiin sankarina. Heinäkuussa 1919 hän johti freikorps-joukkoja, jotka miehittivät Hampurin estääkseen vallankumouksellisia spartakisteja ottamasta sitä haltuunsa. Lettow-Vorbeck joutui eroamaan Saksan armeijasta vuonna 1920 tuettuaan julkisesti epäonnistunutta Kappin vallankaappausta. Hän julkaisi muistelmakirjat "Meine erinnerungen aus Ostafrika" (1921) ja "Heia Safari" (1922). Vuosina 1929–1930 hän oli oikeiston edustajana valtiopäivillä.


title: Paul von Lettow-Vorbeck

text: Lettow-Vorbeck sai eronsa yhteydessä arvonimenä kenraaliluutnantin ja 1939 jalkaväenkenraalin arvon. Hän eli vuoteen 1964; hänen viimeisenä elinvuotenaan Länsi-Saksan valtio maksoi vanhoille askarisotilaille rahakorvauksia sotapalveluksesta ja aikanaan maksamatta jääneistä palkoista.


title: Ulrika Bergman

text: Ulrika Bergman (s. 11. heinäkuuta 1975 Östersund) on ruotsalainen curling-pelaaja.


title: Ulrika Bergman

text: Bergman on voittanut kaksi maailmanmestaruutta (2005 ja 2006) ja kaksi Euroopan-mestaruutta (2004, 2005). MM-kilpailuista hän on saavuttanut Ruotsin joukkueessa hopeaa vuonna 2002 ja EM-kisoista hopeaa 1999. Torinon olympialaisissa 2006 hän kuului kultaa voittaneeseen Ruotsin joukkueeseen. Junioreiden maailmanmestaruuskilpailuista Bergman saavutti 1995 hopeaa, ja pronssia 1994 ja 1996.


title: Bohol

text: Bohol on saari Visayasin saariryhmässä Filippiineillä. Se sijaitsee Cebun kaakkoispuolella, Leyten lounaispuolella.


title: Bohol

text: Saaren pinta-ala on 3 269 km² ja sen rantaviiva on 261 km pitkä. Bohol on Filippiinien 10. suurin saari ja sen ympärillä sijaitsee 70 pienempää saarta.


title: Bohol

text: Bohol on ovaalinmuotoinen ja sitä ympäröi 73 pienempää saarta. Saaren maasto on loivasti kumpuilevaa. Sisämaassa maasto muuttuu mäkisemmäksi ja saarella elää runsaasti harvinaisia kasveja ja eläimiä. Saaren korkein kohta on 870 metriä merenpinnan yläpuolella ja paikoitellen mäet putoavat jyrkästi mereen. Saaren sisäosat ovat tärkeitä maatalousalueita ja alueella on myös runsaasti makeaa vettä. Saarelta on löydetty yli 100 luolaa, joista suurin sijaitsee saaren itäosassa.


title: Bohol

text:
Saarella sijaitsevat Suklaakukkulat, joita pidetään yhtenä Filippiinien luonnonihmeistä. Boholiin viitataankin usein nimellä "Filippiinien jalokivet". Kukkulat koostuvat kalkkikivestä, joka on muodostunut jääkauden jälkeen paikalle jääneistä koralleista. Kukkuloiden nimi johtuu siitä, että ne muuttuvat kesäisin
ruskeiksi.


title: Bohol

text: Useimmat Boholin hiekkarannoista ovat erittäin hienohiekkaisia ja valkoisia. Hiekkaa viedään myös muualle maailmaan. Saaren tunnetuimmat rannat sijaitsevat Panglaon saarella.


title: Bohol

text: Saaren läpi kulkee Loboc-joki, joka virtaa itärannikolta saaren keskustaan. Saarella sijaitsee myös useita vesiputouksia.


title: Bohol

text: Toisin kuin suurin osa Luzonista ja Visayasin pohjoisosista, Bohol on suojassa maata koettelevilta pyörremyrskyiltä. Sää on yleensä hyvä vuoden ympäri. Marraskuusta huhtikuuhun vallitsee pohjoismonsuuni "amihan", jolloin lämpötila on päivisin keskimäärin 28 °C ja laskee yöllä 25 °C. Kesäkaudella toukokuusta heinäkuuhun lämpötila on korkeampi ja sää on erittäin kostea lounaismonsuunin, "habagatin", johdosta. Kesäkauden sää ei ole helposti ennustettavissa.


title: Ellsworth-vuoret

text: Ellsworth-vuoret on likimain 360km pitkä pohjois-eteläsuuntainen vuorijono Etelämantereen länsiosassa, Ellsworthinmaalla. Se rajoittuu lännessä Weddellinmerta peittävän Ronnen jäähyllyyn. Ellsworth-vuoret ovat Antarktiksen korkein vuorijono, mutta syrjäisen sijaintinsa vuoksi alueelle pääsy on jopa Etelämantereen mittakaavassa vaikeaa.


title: Ellsworth-vuoret

text: Vuoriston läheisyydessä mannerjäätikön alla sijaitsee laaja Ellsworthinjärvi .


title: Ellsworth-vuoret

text: Ellsworth-vuoret koostuvat kahdesta erillisestä vuorijonosta. Osia erottaa Minnesotan jäätikkö. Ellsworth-vuorten ikä tunnetaan huonosti. Niiden kiviaines on voimakkasti poimuttunutta sedimenttiä paleotsooiselta maailmankaudelta, mutta vuorten geologia sopii huonosti muuten yhtenäiseen Länsi-Antarktiksen geologiaan. Sen sijaan ne muistuttavat paljon Trans-antarktisia vuoria


title: Ellsworth-vuoret

text: Jonon pohjoisosan muodostavat Sentinel-vuoret (koordinaatit ). Monet Sentinel-vuorten huipuista nousee yli neljän kilometrin korkeuteen ja jonoon kuuluukin mm. koko Etelämantereen korkein huippu, Vinsonin massiivi (4892m). Muista huipuista mainittakoon suomalaisen Veikka Gustafssonin valloittama Mount Sisu. Vuoriston löysi Lincoln Ellsworth Antarktiksen ylilennollaan vuonna 1935 ja nimesi sen ilmaistakseen vuorten merkityksen maamerkkinä jäätikön keskellä (sana "sentinel" tarkoittaa vartiomiestä). Vuoristo kartoitettiin vuosina 1958–1961.


title: Ellsworth-vuoret

text: Eteläisen osan muodostavat suhteellisen matalat ja hajanaisesti sijoittuneet Heritage-vuoret (koordinaatit ), joka on noin 160km pitkä ja 48km leveä vuorijono. Vuoriston pohjoisosan näki luultavasti ensimmäisenä Lincoln Ellsworth Antarktiksen ylilennollaan vuonna 1935. Alue ilmakuvattiin ja kartoitettiin vasta vuosina 1961–1966.


title: Ranskan Grand Prix 1989

text: Ranskan Grand Prix 1989 oli Formula 1 -sarjan osakilpailu, joka ajettiin 9. heinäkuuta 1989 Paul Ricardin radalla Ranskassa. Kilpailun voitti McLarenilla ajanut Alain Prost, jolle voitto oli kauden toinen.


title: Jon English

text:
Jonathan James ”Jon” English (26. maaliskuuta 1949 Lontoo – 9. maaliskuuta 2016)
oli englantilaissyntyinen australialainen muusikko ja näyttelijä.


title: Jon English

text: English muutti Australiaan vanhempiensa kanssa 12-vuotiaana. 1970-luvulla hän oli tunnettu rocklaulaja Australiassa.


title: Jon English

text: Vuonna 1978 English näytteli australialaisessa "Vastatuuleen"-minisarjassa Jonathan Garrettia. Minisarja sijoittuu 1800-luvun alun brittiläisen imperiumin hallitsemaan Australiaan, jonne Garrett on karkoitettu Englannista. English ja Mario Millo sävelsivät 13-osaiseen minisarjaan musiikin. Englishin levyttämä tv-sarjan tunnuskappale ”Six Ribbons” nousi listaykköseksi ainakin kuudessa maassa. Sarjan tunnuskappaleen on levyttänyt suomeksikin usea artisti.


title: Jon English

text: Hän kuoli leikkauksen jälkeisenä komplikaationa tulleen aortan pullistuman vuoksi.


title: Juri Sjomin

text: Juri Pavlovitš Sjomin (, s. 11. toukokuuta 1947) on venäläinen jalkapallovalmentaja ja entinen hyökkäävä keskikenttäpelaaja. Elokuusta 2016 lähtien hän on toiminut Lokomotiv Moskovan päävalmentajana.


title: Juri Sjomin

text: Vuonna 1964 Sjomin aloitti jalkapalloilijan uransa 16-vuotiaana koululaisena Neuvostoliiton kakkosdivisioonassa pelanneen Spartak Oryolin paidassa. Jo seuraavana vuonna Spartak Moskova hankki lupaavan juniorin riveihinsä ja Sjomin nousi nopeasti joukkueen tärkeiden hahmojen joukkoon. Hän pääsi historian kirjoihin ensimmäisenä spartakilaispelaajana, joka teki maalin Euro-otteluissa. Sjomin iski kaksi maalia OFK Belgradin verkkoon Cup-voittajien Cupin 1.kierroksella.


title: Juri Sjomin

text: Sjomin siirtyi 1967 Spartakista arkkivihollisen Dynamo Moskovan riveihin. Dynamossa Sjomin voitti uransa ainoan pokaalin, Neuvostoliiton Cupin 1970. Hän jätti Dynamon 1971 ajauduttuaan riitoihin valmentajien kanssa. Tämän jälkeen Sjominin ura lähti alamäkeen ja hän lopetti 33-vuotiaana FC Kuban Krasnodarin paidassa 1980.Sjomin ryhtyi valmentajaksi 1983 kun hänen entinen seuransa SKA-Pamir Dushanbe palkkasi Sjominin pelastamaan joukkueen putoamiselta Neuvostoliiton pääsarjasta. Sjomin onnistui tehtävässä ja hänestä tuli Tadžikistanin sosialistisen neuvostotasavallan kunniavalmentaja.


title: Juri Sjomin

text: 1986 Sjomin siirtyi Lokomotiv Moskovan päävalmentajaksi. Sjomin jäi Lokomotiviin peräti 18 vuoden ajaksi luotsaten joukkuetta sekä Neuvostoliiton että Venäjän sarjoissa. Sjominin ura Lokomotivissa huipentui Venäjän mestaruuteen 2002 ja 2004. Sjomin johdatti Lokomotivin voittoon myös neljästi Venäjän Cupissa. Eurokentillä parhaaksi saavutukseksi jäi kaksi välieräpaikkaa Cup-voittajien Cupissa 1998 ja 1999.


title: Juri Sjomin

text: Kauden 2004 jälkeen Sjomin siirtyi Lokomotivista Venäjän maajoukkueen päävalmentajaksi. Hän ei kuitenkaan onnistunut johdattamaan Venäjää MM-kisoihin 2006 ja hän erosi tehtävistään syksyllä.


title: Juri Sjomin

text:
Marraskuussa 2005 Sjomin palasi Dynamo Moskovaan valmentajaksi. Menestystä ei kuitenkaan tullut ja Sjomin sai potkut marraskuussa 2006. Hän palasi seuraavana vuonna Lokomotiviin puheenjohtajan tehtäviin, mutta sai lähteä marraskuussa 2007 kehnojen tulosten vuoksi.
88
Joulukuussa 2007 Ukrainan liigassa neljäntenä majaileva FK Dynamo Kiova palkkasi Sjominin päävalmentajakseen. Sjominista tuli jo neljäs päävalmentaja kaudella 2007–08. Huonojen tulosten vuoksi potkut olivat saaneet aiemmin Anatoli Demjanenko ja Oleh Lužnyi sekä terveydellisistä syistä oli eronnut Jožef Sabo.


title: Juri Sjomin

text: Sjominin johdolla Dynamo Kiova voitti kaudella 2008/09 Ukrainan mestaruuden. UEFA Cupissa se eteni välieriin, joissa se koki tappion toiselle ukrainalaisseuralle FK Šah’tar Donetskille.


title: Juri Sjomin

text: Kauden jälkeen Sjomin kertoi jättävänsä Dynamon ja palaavansa Venäjälle Lokomotiv Moskovan päävalmentajaksi. Sjominin johdolla Lokomotiv sijoittui Venäjän liigassa kaudella 2009 neljänneksi ja 2010 viidenneksi. Kohtuullisesta menestyksestä huolimatta Lokomotiv antoi Sjominille potkut kauden 2010 jälkeen. Liigasijoituksen lisäksi seurajohto oli tyytymätön seuran putoamiseen Eurooppa-liigan karsinnoissa sveitsiläiselle kakkosdivisioonaseura FC Lausanne-Sportille.


title: Juri Sjomin

text: Joulukuun lopulla 2010 Sjomin palasi puolentoista vuoden tauon jälkeen FK Dynamo Kiovan valmentajaksi kesään 2012 ulottuvalla sopimuksella. Sjominin johdolla Dynamo ei onnistunut kukistamaan FK Šah’tar Donetskia mestaruustaistelussa, vaan jäi toiseksi sekä kaudella 2010/11 että 2011/12. Kaudella 2012/13 sama meno näytti jatkuvan. Dynamon pudottua Donetskille Ukrainan cupissa sekä hävittyä Mestarien liigan lohkovaiheen avausottelussa Paris Saint-Germainille 4-1 sai seurajohto tarpeekseen ja erotti Sjominin syyskuun lopulla 2012.


title: Juri Sjomin

text: Toukokuussa 2013 Sjomin aloitti Azerbaidžanin valioliigassa pelaavan Gabalan päävalmentajana. Sjominin johdolla Gabala sijoittui maan liigassa kolmanneksi ja cupissa toiseksi. Hän jätti tehtävänsä kauden jälkeen. Toukokuun lopussa 2014 hänestä tuli Venäjän liigaan nousseen FK Mordovia Saranskin päävalmentaja. Sjomin valmensi nousijajoukkueen kaudella 2014/15 liigassa kahdeksanneksi, mikä tiesi sarjapaikan säilymistä. Kauden jälkeen hän siirtyi FK Anži Mahatškalan päävalmentajaksi. Joukkueen kausi alkoi kuitenkin erittäin heikosti ja kuusi pistettä kauden 10 ensimmäisestä ottelusta johtivat lopulta Sjominin lähtöön seurasta syyskuun lopussa 2015.


title: Juri Sjomin

text: Elokuussa 2016 Sjomin palasi Lokomotiv Moskovan päävalmentajaksi. Kokenut Sjomin luotsasi Lokomotivin Venäjän Cupin loppuotteluun, jossa joukkue kukisti FK Ural Ekaterinburgin maalein 2–0. Cupin mestaruus oli Sjominin uran viides ja ensimmäinen pokaali kahdeksaan vuoteen. Kaudella 2017/18 Sjomin johdatti Lokomotivin Venäjän liigan mestaruuteen 14 vuoden tauon jälkeen. Mestaruus oli Lokomotivin seurahistorian kolmas, ja kolmas myös edelliset mestaruudet vuosina 2002 ja 2004 voittaneelle Sjominille.


title: Red Alert

text: Red Alert voi tarkoittaa muun muassa seuraavia asioita:


title: Boro (Formula 1 -talli)

text: Boro oli hollantilainen Formula 1 -talli, joka kilpaili sarjassa kausilla – osallistuen kahdeksaan kilpailuun. Talli kilpaili Ensignin vanhalla uudelleen nimetyllä kalustolla ja Ford Cosworth DFV -moottoreilla. Boron parhaaksi saavutukseksi jäi Larry Perkinsin ajama kahdeksas sija Belgian GP:sta 1976.


title: Luettelo Alpes-Maritimesin kunnista

text: Tämä on luettelo Alpes-Maritimesin departementin kunnista Ranskassa. Departementissa on 163 kuntaa.


title: Renault Caravelle

text: Renault Caravelle on Renault’n vuosina 1958–1968 valmistama avoauto. Pohjois-Amerikan ulkopuolella sitä myytiin neljänä ensimmäisenä vuonna nimellä Renault Floride.


title: Renault Caravelle

text: Floride esiteltiin vuoden 1958 Pariisin autonäyttelyssä. Se oli pieni takamoottorinen cabriolet, jonka oli muotoillut Carrozzeria Ghian Pietro Frua. Floride perustui Renault Dauphine -sedanin tekniikkaan. Tehottoman moottorinsa vuoksi sitä kutsuttiin alkuvuosinaan mediassa ”lampaaksi suden vaatteissa”. Gordinin virittämää mallia, joka tuotti 40 hevosvoimaa vakiomallin 35 hevosvoimaan verrattuna, myytiin myös. Floride esiteltiin Yhdysvalloissa ja Kanadassa nimellä Renault Caravelle vuosi Euroopan julkaisun jälkeen.


title: Renault Caravelle

text: Auton tehonpuutetta helpotettiin hieman, kun vuonna 1962 Dauphine-peräinen voimanlähde korvattiin hiljattain markkinoille tullesta Renault 8:sta peräisin olevalla 956 kuutiosenttimetrin moottorilla. Vuonna 1962 Floriden nimeksi tuli kaikilla markkinoilla Caravelle. Vuonna 1964 tuli saataville toinen Renault 8 -pohjainen moottori, 56 hevosvoimaa tuottava 1 108 kuution moottori.


title: AdLib

text: AdLib Inc. oli kanadalainen tietokoneiden äänikorttien valmistaja. Yhtiön tunnetuin tuote, "AdLib Music Synthesizer Card (ALMSC)", tunnetaan paremmin nimellä AdLib. Kortista tuli ensimmäinen standardi IBM PC:n äänikortiksi. Yhtiö meni konkurssiin vuonna 1992, kun se ei onnistunut saamaan tarvittavaa markkinaosuutta.


title: AdLib

text: AdLibin perusti Lavalin yliopiston entinen musiikin professori Martin Prevel. Ensimmäisen AdLib-kortin yhtiö tuotti vuonna 1987, ja alkuvaikeuksien jälkeen Prevel yhdessä Rich Heimlichin kanssa onnistui myymään kortin ohjelmistokehittäjille.


title: AdLib

text: Ensimmäinen korttia tukenut kaupallinen peli oli vuonna 1988 ilmestynyt Sierra On-Linen "King's Quest" -sarjan neljäs osa, . Se oli samalla ensimmäinen kaupallinen PC-peli, jossa oli kehittynyt äänimaailma. Pelissä oli 75 William Goldsteinin säveltämää lyhyttä kappaletta.


title: AdLib

text: Sierran ja muiden ohjelmistokehittäjien siivittämänä AdLibista tuli nopeasti PC:lle yleinen äänikorttistandardi.


title: AdLib

text: AdLib-äänikortti käyttää Yamahan YM3812-piiriä, joka tuottaa ääntä FM-synteesin avulla. Kortilla ei ole juuri muita ominaisuuksia, ja sen pääasiallinen tarkoitus olikin liittää YM3812-piiri PC-standardin mukaiseen 8-bittiseen ISA-väylään. AdLib-kortin avulla PC-ohjelmistot ja pelit pystyvät tuottamaan musiikkia ja ääniefektejä.


title: AdLib

text: Äänisuunnittelija Henri Chalifour suunnitteli kaikki yhtiön käyttämät äänidemot ja mainosmusiikin, ja hänen työnsä oli erityisen tärkeä, kun haluttiin esitellä äänikortin ominaisuuksia.


title: AdLib

text: Koska AdLib-kortissa oli pelkästään standardiosia (commercial-off-the-shelf), kilpailijoiden oli helppo tehdä kopioita.


title: AdLib

text: Merkittävin kilpailija oli Creative Labs, joka lopulta Sound Blaster -kortillaan peri de facto -standardin aseman AdLibiltä. Ensimmäisessä Sound Blaster -äänikortissa oli kaikki AdLibin ominaisuudet ja lisäksi yksiääninen PCM-kanava sekä peliportti, johon oli mahdollista kiinnittää joko joystick tai ulkoinen MIDI-laitteisto. PCM-kanavan lisäys osoittautui merkittäväksi tekijäksi Sound Blasterin nousussa johtavaksi äänikortiksi, sillä sen avulla pelit pystyivät toistamaan digitoituja sampleja ja näin saavuttamaan realistisemman äänimaailman. PCM-kanava oli toteutettu Creativen omalla DSP-prosessorilla, joten se myös vaikeutti yhteensopivien äänikorttien tekemistä. Myös peliportti oli tärkeä Creativen voittokulussa, sillä 1980- ja 1990-luvun vaihteessa PC-tietokoneissa ei yleensä ollut peliporttia, kuten kotimikroissa, ja sellaisen ostaminen kulutti paitsi rahaa, myös arvokkaan ISA-väylän korttipaikan.


title: AdLib

text: AdLib vastasi kilpailun tuomiin haasteisiin hitaasti. Sen sijaan, että yhtiö olisi tehnyt päivityksen 8-bittiseen AdLib-korttiin vastatakseen Sound Blasterin kilpailuun, se päätti sijoittaa rahaa ja aikaa täysin uuden 12-bittisen stereo-äänikortin, "AdLib Goldin", kehittämiseen. AdLib Gold käytti Yamahan uudempaa YMF262-piiriä, ja siinä oli 12-bittinen PCM-kanava. Se oli yhteensopiva alkuperäisen AdLib-kortin kanssa. Kortti ei kuitenkaan ollut yhteensopiva Sound Blasterin kanssa, ja se oli huomattavasti kilpailijaansa kalliimpi. Kortti ei myöskään saanut tukea kuin pieneltä osalta peliteollisuutta, ja sen myynti jäi vähäiseksi.


title: AdLib

text: AdLib, Inc. ajautui konkurssiin vuonna 1992. Quebecin hallitus osti konkurssipesän estääkseen Creative Labsia ostamasta sitä ja myi sen myöhemmin samana vuonna saksalaiselle Binnenalster GmbH:lle, joka vaihtoi nimeksi "AdLib Multimedia". Saksalaisomistuksessa yhtiö julkaisi AdLib Goldin ja useita muita tuotteita, kunnes se vuonna 1994 myytiin taiwanilaiselle yhtiölle.


title: Luettelo Gironden kunnista

text: Tämä on luettelo Gironden departementin kunnista Ranskassa. Departementissa on 542 kuntaa.


title: Smallville (kaupunki)

text: Smallville on Teräsmiehen kuvitteellinen kotikaupunki. Nimi on esiintynyt Teräsmiehestä kertovista sarjakuvalehdissä vuodesta 1945 alkaen.


title: Smallville (kaupunki)

text: Televisiosarja Smallville sijoittuu myös samaiseen kaupunkiin.


title: Musiikkia

text: Musiikkia on Isokynä & Orfeus -nimellä julkaistu Dave Lindholmin kolmas sooloalbumi, jonka taustabändinä soittaa Orfeus-yhtye. Se julkaistiin kesäkuussa 1974.


title: Emily Deschanel

text: Emily Erin Deschanel ([deɪʃə'nɛl]; s. 11. lokakuuta 1976) on yhdysvaltalainen näyttelijä ja televisiotuottaja, joka tunnetaan parhaiten roolistaan tohtori Temperance Brennanina televisiosarjassa "Bones".


title: Emily Deschanel

text: Deschanel syntyi Los Angelesissa, Kaliforniassa Oscar-ehdokkaanakin olleelle filmikuvaaja (mm. Titanic) ja ohjaaja Caleb Deschanelille ja näyttelijä Mary Jo Deschanelille (o.s. Weir). Deschanelin äiti on amerikanirlantilainen ja hänen isoisänsä on ranskalainen. Deschanelilla on nuorempi sisar, näyttelijänä ja muusikkona tunnettu Zooey Deschanel.


title: Emily Deschanel

text: Deschanel teki elokuvadebyyttinsä vuoden 1994 elokuvassa "It Could Happen To You". Hänen seuraava huomattava roolinsa oli vuonna 2002 Stephen Kingin minisarjassa "Rose Red". Sen jälkeen hän esiintyi elokuvissa "Päämääränä Cold Mountain", "The Alamo" ja "Glory Road". Vuonna 2004 "Interview Magazine" -lehti listasi Deschanelin kuuden lupaavimman naisnäyttelijän joukkoon.


title: Emily Deschanel

text: Esiinnyttyään pääroolissa vuoden 2005 elokuvassa "Boogeyman" Deschanel sai roolin Temperance Brennanina FOXin televisiosarjassa "Bones", joka perustuu antropologi Kathy Reichsin kirjoihin. Deschanel on esitti rooliaan sarjassa 12 tuotantokauden ajan, jonka jälkeen sarja lopetettiin. Roolityöstään "Bonesin" parissa hän on saanut Satellite-ehdokkuuden, Teen Choice -ehdokkuuden ja vastaanottanut Ewwy-palkinnon. Deschanel on toiminut yhtenä "Bonesin" tuottajista sarjan kolmannesta tuotantokaudesta alkaen.


title: Emily Deschanel

text: Deschanel liittyi Alyson Hanniganin, Jaime Kingin, Minka Kellyn ja Katharine McPheen FyunnyorDie.comin videopyjamabileisiin mainostaakseen säännöllisiä rintasyöpätutkimuksia "Stand Up 2 Cancer"-yhdistyksen puolesta.


title: Emily Deschanel

text: Deschanel on vegaani ja eläinten oikeuksien puolustaja, sekä PETA:n jäsen. Deschanelin voi myös nähdä Access Hollywood -videolla Karen Dawnin kirjan "Thanking the Monkey: Rethinking the Way We Treat Animals" julkaisutilaisuudesta keskustelemassa kasvissyönnin avusta ympäristölle ja kirjan kotisivujen videolla keskustelemassa eläinten oikeuksien tärkeydestä. Deschanel valmistui Bostonin yliopistosta ammattimaisten näyttelijöiden koulutusohjemasta teatteritaiteiden maisteriksi.


title: Emily Deschanel

text: Nykyään Emily asuu sekä Los Angelesissa että New Yorkissa siskonsa kanssa. Deschanelilla on ollut myös koira, joka asuu nykyään hänen ex-poikaystävänsä luona. Emilyn työkaveri, Michaela Conlin, joka esittää Bonesissa Brennanin parasta ystävää, on todellisuudessakin Emilyn paras ystävä. Emily on hyvä ystävä myös Melanie Lynskeyn (mm. "Coyote Ugly") ja Jorja Foxin (mm. "CSI: Crime Scene Investigation") kanssa.


title: Emily Deschanel

text: Deschanel meni naimisiin David Hornsbyn kanssa Los Angelesissa 26. syyskuuta 2010. Hänellä on 21.09.2011 syntynyt poika, jonka nimi on Henry Hornsby. Joulukuussa 2014 tiedotettiin hänen odottavan toista lastaan, joka syntyi 08.06.2015 ja hänen nimensä on Calvin Hornsby.


title: Lillan

text: Lillan on Isokynä & Orfeus -nimellä julkaistu Dave Lindholmin livelevy ja neljäs sooloalbumi. Se jäi viimeiseksi albumiksi Orfeus-yhtyeen kanssa. Levy julkaistiin joulun alla 1974. Se sisältää Orfeuksen toiseksi viimeisen esiintymisen, joka taltioitiin 29.7.1974 Lilla Teaternissa. Venäjänkielisen kappaleen sanoittaja Elisabeth Babitzin on mm. Muskan ja Kirkan äiti.


title: Lillan

text:
A-puoli
B-puoli


title: Lillan

text: CD-bonukset


title: Ariana Afghan Airlines

text: Ariana Afghan Airlines on Afganistanin kansallinen lentoyhtiö, joka on perustettu vuonna 1955. Ariana Afghan Airlinesin kotipaikka on maan pääkaupungissa Kabulissa, josta se operoi 13 kohteeseen kymmenen koneen laivastollaan.


title: Ariana Afghan Airlines

text: Ariana Afghan Airlinesia on arvosteltu paljon turvallisuuspuutteista laivastossa sekä laivaston iästä. Suurin syy laivaston heikkoon kuntoon on Afganistanin talebanhalinnon aikana ulkomailta tehty taloudellinen painostus, mikä esti yhtiötä hankkimasta uusia koneita valmistajilta. Yhtiö on toimintakiellossa Euroopan Unionin alueella.


title: Ariana Afghan Airlines

text: Lentoyhtiö julkaisee omaa Ariana Magazine -nimistä lehteä, joka on luettavissa yhtiön lennoilla.


title: Ariana Afghan Airlines

text: Ariana Afghan Airlines perustettiin 27. tammikuuta 1955. Pan American World Airlines omisti yhtiöstä 49 % ja Afganistanin hallitus 51 %. Yhtiö oli alkuvuosinaan olosuhteisiin nähden varsin luotettava ja käyttövarma. 1970-luvun lopulla ja 1980-luvulla Ariana Afghan Airlines operoi lentojaan Douglas DC-10 -koneilla ja Tupolev Tu-154 -koneilla.


title: Ariana Afghan Airlines

text: Vuoden 1989 Afganistanin sodan ja Mohammad Najibullahin hallituksen romahtamisen jälkeen Afganistanin otti haltuunsa talibanit. Muun maailman taloudellinen painostus ja talibanihallinnon rajoitukset johtivat yhtiön rapistumiseen. 1990-luvulla yhtiön talous taipui tappiolliseksi. Kustannussyistä ja ulkomaiden talouspainostuksen myötä laivasto vaihtui vähitellen venäläis- ja ukrainalaisvalmisteisiin koneisiin. Laivastoon jäi Antonov An-26 -koneiden ja Jakovlev Jak-40 -koneiden lisäksi kolme Boeing 727-200 -konetta. Boeing 727-200 -koneet yhtiö osti Air Francelta 1993 ja ne olivat laivaston ainoat "länsimaalaiset koneet". Boeing 727 -koneilla lennettiin kotimaan pisimpiä reittejä.


title: Ariana Afghan Airlines

text: 1990-luvun lopulla Ariana Afghan Airlinesin tarjonta oli supistunut huomattavasti ja yhtiö lensi muutaman kotimaan reitin lisäksi ulkomailla enää Dubaihin Yhdistyneisiin arabiemiirikuntiin ja Riadiin, Saudi-Arabiaan sekä rahtilentoja läntiseen Kiinaan.


title: Ariana Afghan Airlines

text: Talebanin alaisuudessa Osama Bin Ladenin Al-Qaidan terroristiverkoston taistelijat käyttivät Arianan koneita vapaasti joilla he lensivät Afganistanista Arabiemiraatteihin ja Pakistaniin ja pystyivät näin ollen salakuljettamaan oopiumiia, käteistä sekä aseita Afganistanin ulkopuolelle. Al-Qaida-terroristiverkoston jäsenille myönnettiin väärennetyt Arianan henkilökunnan henkilöllisyystodistukset jonka avulla he pysytyivät vapaasti liikkumaan Lähi-idän maiden lentokentillä.


title: Ariana Afghan Airlines

text: Marraskuussa 2001 yhtiön tappiollisuuden jatkuttua yli kymmenen vuotta yhtiö joutui luopumaan toiminnastaan ja lopetti liikennöinnin.


title: Ariana Afghan Airlines

text: Operaatio Enduring Freedomin käynnistyttyä yhtiö alkoi joulukuussa suunnitella reittiliikenteen avaamista uudelleen. Noin kuukautta myöhemmin talebanhallinto syöstiin vallasta ja taloudellinen painostus lopetettiin, mikä mahdollisti jälleen Ariana Afghan Airlinesin toiminnan. Afganistanin hyvät suhteet Intiaan auttoivat yhtiön uudelleenrakentamisessa, sillä Intian hallitus luovutti kansallisen lentoyhtiönsä Air Indian kolme entistä Airbus A300 -konetta Ariana Afghan Airlinesille. Ariana Afghan Airlinesin kone laskeutui vuonna 2002 Delhiin Indira Gandhin kansainväliselle lentoasemalle ensimmäisen kansainvälisen lennonpäätteeksi sitten vuoden 1999.


title: Ariana Afghan Airlines

text: Syyskuun 11. päivän iskujen jälkeen vuonna 2001 Yhdysvallat aloitti Afganistanissa terrorisminvastaisen sodan, jonka lentokentille kohdistuneiden pommitusten aikana Ariana Afghan Airlines menetti kuusi matkustajakonetta.


title: Ariana Afghan Airlines

text: Ariana Afghan Airlines operoi 13 kohteeseen Lähi-idän ja Aasian alueella. Lentoyhtiö ei saa lentää Euroopan alueella Afganistaniin rekisteröidyllä laivastollaan, sillä Euroopan Unioni on rajoittanut yhtiön toimintaa huonokuntoisen kaluston vuoksi. Poikkeuksen muodostaa Ranskaan rekisteröity Airbus A310-304 (F-GYYY), joka täyttää turvallisuusvaatimukset, ja se on Ranskan ilmailuviranomaisten valvonnassa.


title: Ariana Afghan Airlines

text: Kesäkuussa 2010 Ariana Afghan Airlinesin Airbusin ja Boeingin valmistamien koneiden keski-ikä oli 21,4 vuotta. Arianan liikennöinti Euroopan Unioinin alueella on kielletty. Kiellossa on poikkeus, joka sallii Ranskaan rekisteröidyn Airbus A310-304 -koneen (F-GYYY) liikennöidän Euroopan Unioinin alueella. F-GYYY -koneella lennetään tästä syystä nykyisin kaikki lennot Frankfurtista.


title: Ariana Afghan Airlines

text: Ariana Afghan Airlines kuljettaa matkustajalentojen ohella myös rahtia Kabuliin, Delhiin, Frankfurtiin, Istanbuliin ja Dubaihin. Ariana Afghan Airlinesillä on myös yksi rahtikone, Boeing 727-200. Yhtiö kertoo kuljetettavien tuotteiden olevan muun muassa hedelmiä, mattoja ja lääkkeitä.


title: Britannian Grand Prix 1989

text: Britannian Grand Prix 1989 oli Formula 1 -sarjan osakilpailu, joka ajettiin 16. heinäkuuta 1989 Silverstonen radalla Britanniassa. Kilpailun voitti McLarenilla ajanut Alain Prost, jolle voitto oli kauden kolmas.


title: Aurinkosynkroninen kiertorata

text: Aurinkosynkroninen rata (SSO, Sun-synchronous orbit) on verraten matala Maa-keskinen kiertorata (LEO, ). Ratakorkeus on tyypillisesti 600–800 km. Radalle on ominaista ratatason siirtyminen yhden asteen verran idemmäksi joka päivä. Tällöin Aurinkoon nähden ratatason kiertymä pysyy paikoillaan. Tämän vuoksi satelliitti ylittää saman maapallon paikan samaan vuorokaudenaikaan ja samanlaisissa valaistusolosuhteissa päivästä toiseen.


title: Aurinkosynkroninen kiertorata

text: Aurinkosynkroninen rata onkin suosittu Maata kiertävien tutkimussatelliittien, kuten sääsatelliittien, käyttämä kiertorata. Esimerkkejä aurinkosynkronisilla radoilla olevista satelliiteista ovat NOAA-satelliitit ja Meteor-satelliitit.


title: Varsinais-Suomen rykmentti

text:
Varsinais-Suomen rykmentti oli valkoisten länsiarmeijan joukko-osasto Suomen sisällissodassa. Rykmentin komentaja oli kapteeni vapaaherra M. R. Carpelan.
Sodan aikana rykmenttiin ehti muodostua ainoastaan yksi pataljoona ja yksi vapaajoukko.
Rykmentistä muodostettiin sodan jälkeen Turun Vartiopataljoona


title: Varsinais-Suomen rykmentti

text:
Komentaja: kapteeni kreivi C. E. Ehrensvärd.
Komentaja: kapteeni E. Pohjavuori.


title: Mieslahti

text: Mieslahti on Paltamon kunnassa sijaitseva kylä.


title: Mieslahti

text: Mieslahti sijaitsee noin 7 kilometriä kunnan keskustasta itään valtatie 22:n varrella. Kylässä on noin 350 asukasta. Mieslahdesta on matkaa Kontiomäkeen 10 kilometriä, Kajaaniin 28 kilometriä ja Ouluun 150 kilometriä. Mieslahteen laskee pohjoisimpana pengeretty Miesjoki, sen alla pari puroa, Kylmänpuro ja Pitkäpuro. Pitkänperänlahti on matala ja siihen vedet tulevat lännestä lähinnän Hyrynsalmen reittiä pitkin Kiehimästä, Paltamon kirkonylästä itäsuuntaan.


title: Mieslahti

text: Mieslahdessa sijaitseva kansanopisto, Kainuun Opisto on perustettu 1909.


title: Mieslahti

text: Mieslahteen laskee itäsuunnasta Miesjoki, johon myydään kalastuslupia.


title: Mieslahti

text: Mieslahti on kylärakenteeltaan sellainen, että sen pohjoispuolela sijaitsee varsinainen Mieslahden kylä ja eteläpuolella on Saviranta


title: Mieslahti

text: Paraisten kalkki on louhinut talkkia Pitkänperän malmiosta jo 1960-luvulla. Yhdysvaltalainen Mondo Minerals omistaa nykyään suurimman osan malmiosta ja haluaa tehdä siitä nykyaikaisen monimetallikaivoksen. Tämä on sijaintinsakin – kahden Natura-alueen välissä – perusteella kestämätön paikka kaivokselle jo Pohjois-Suomen aluehallintovirastonkin perusteella. Yhtiö aikoo hakea uudelleen kaivokselle ympäristö- ja vesienkäsittelylupaa muun muassa purkuputkimenettelyin.


Varsinais-Suomen rykmentin 1. pataljoona oli valkoisten länsiarmeijan Linderin ryhmän Varsinais-Suomen rykmenttiin kuuluva joukko-osasto Suomen sisällissodassa. Pataljoonan komentaja oli kapteeni kreivi C. A. Ehrensvärd


title: Varsinais-Suomen rykmentin 1. pataljoona

text:
Päällikkö: vääpeli L. Lindström.
Päällikkö: reservivänrikki Eero Rydman.
Päällikkö: jääkäri A. Grant.
Päällikkö: vänrikki R. Stackelberg.


title: MeStarat

text: MeStarat on Katri Helenan ja Jari Sillanpään vuonna 2004 hetkellisesti muodostama "yhtye". Parivaljakko teki saman nimisen massiivisen konserttikiertueen, joka kiersi loppuvuodesta läpi Suomen isojen esiintymislavojen. Konsertissa Sillanpää ja Katri Helena esittivät tunnetuimmat hittinsä. Konsertissa sirkustaiteilijat ja akrobaatit esiintyivät laulujen aikana. Kiertueen suuren suosion myötä järjestettiin vielä lisäkonsertteja vuoden 2005 puolella, joista Hartwall-areenan konsertti esitettiin Yle TV2:lla.


title: MeStarat

text: Vuonna 2007 kaksikko nousi jälleen yhteiselle esiintymislavalle MeStarat Joulushown muodossa.


title: Syöttöveden esilämmitin

text: Syöttöveden esilämmitin on voimalaitoksen lämmönsiirrin, jolla kuumennetaan syöttövettä väliottohöyryllä hyötysuhteen parantamiseksi. Kaikkea höyryä ei voida käyttää turbiinissa mekaanisen energian tuottamiseen ilman vesipitoisuuden liian suurta kasvua viimeisillä siipivyöhykkeillä. Osa höyrystä kannattaa ottaa turbiinista pois kesken paisunnan ja käyttää hyödyksi syöttöveden kuumennuksessa. Hyötysuhteen kannalta on optimaalista, että syöttöveden entalpia nousee saman verran jokaisessa esilämmitysasteessa.


title: Syöttöveden esilämmitin

text: Matalapaine-esilämmittimillä kuumennetaan lauhdevettä, joka on pumpattu lauhdepumpuilla lauhduttimista muutaman baarin paineeseen. Kuumennukseen tarvittava höyry saadaan matalapaineturbiinin väliotoista. Kuumennuksessa tiivistynyt väliottohöyry pumpataan syöttöveden joukkoon.


title: Syöttöveden esilämmitin

text: Vesi kulkee useiden matalapaine-esilämmitysvaiheiden jälkeen syöttövesisäiliöön, joka toimii yleensä samalla yhtenä avoimena esilämmitysvaiheena. Höyry kulkee säiliössä oleviin putkiin ja sekoittuu suoraan kuumennettavaan veteen.


title: Syöttöveden esilämmitin

text: Syöttövesipumppujen jälkeen olevia esilämmittimiä sanotaan korkeapaine-esilämmittimiksi ja niihin saadaan höyry korkea- tai välipaineturbiinin väliotoista.


title: MeStarat Joulushow

text: MeStarat Joulushow oli Katri Helenan ja Jari Sillanpään vuonna 2007 yhdessä tekemä joulukonserttikiertue, joka kiersi Suomen isoimmat areenat.


title: 8. Porin rykmentti 1. pataljoona

text: N:o 8. Porin rykmentin 1. pataljoona entinen Porin pataljoona oli valkoisten armeijan Satakunan ryhmään kuuluva joukko-osasto, joka sittemmin liitettiin länsiarmeijan Linderin ryhmän N:o 8. Porin rykmenttiin. Pataljoona muodostettiin Pomarkussa, pois lukien pataljoonan 2. komppania. Pataljoonan komentajina olivat kapteeni Allan Aalto, joka kaatui Noormarkun taistelussa 16. maaliskuuta 1918, jääkärikapteeni Gunnar Emil von Hertzen, Pataljoonan komentajan tehtäviä hoiti hetken myös jääkäriluutnantti Väinö Aleksander Alasmaa.


title: 8. Porin rykmentti 1. pataljoona

text: Pataljoona oli osin koottu myös Ikaalisten suojeluskuntalaisista.


title: 8. Porin rykmentti 1. pataljoona

text: Päällikkö: eläinlääkäri Åström, jääkärivänrikki Kaino Eino Niemeläinen (30. maaliskuuta alkaen), jääkärivänrikki Aarne Aleksander Peltonen (osallistui Uudenkaupungin suojeluskuntajoukkojen Turun pataljoona) mukana 3. maaliskuuta Ikaalisten valtaukseen, siirrettiin 20. huhtikuuta Porin rykmentin 3. pataljoonaan).


title: 8. Porin rykmentti 1. pataljoona

text: Päällikkö: jääkäriluutnantti Yrjö Johannes Ylänkö (haavoittui 30. maaliskuuta 1918 Harjakankaalla) ja jääkärivänrikki Karl Teodard (Tiddy) Nordman. Komppania ryhmittyi muusta pataljoonasta poiketen Lassilassa.


title: 8. Porin rykmentti 1. pataljoona

text: Päällikkö: jääkärivaravääpeli Sulo Emil Virén myöh. Vireoja (haavoittui 9. maaliskuuta ja siirrettiin 20. huhtikuuta Porin rykmentin täydennyspataljoonaan), luutnantti Arvo Lyytinen.


title: 8. Porin rykmentti 1. pataljoona

text: Päällikkö: jääkärivääpeli Yrjö Ilmari Nikolai Nahi (21. helmikuuta alkaen ja Porin valtaukseen asti), jääkäriluutnantti Väinö Aleksander Alasmaa.


title: 8. Porin rykmentti 1. pataljoona

text: Tiedustelukomppaniassa ja myöhemmin polkupyöräkomppaniassa jääkäri Kauko Ikonen.


title: Karagandan alue

text: Karagandan alue (, ) on hallinnollinen alue Kazakstanin keskiosassa. Siellä on arviolta 1 385 037 asukasta (vuonna 2016) ja sen pinta-ala on 428 000 neliökilometriä. Alueen pääkaupunkina toimii Karaganda.


title: Karagandan alue

text: Idässä alue rajoittuu Balhašjärveen, jonka tilasta ollaan huolestuneita, sillä se kutistuu Araljärven tapaan veden liikakäytön vuoksi.


title: Karagandan alue

text: Alue muodostettiin 10. maaliskuuta 1932 päähallintopaikkanaan Petropavlovsk. 29. heinäkuuta 1936 siitä lohkaistiin Pohjois-Kazakstanin alue, jossa oli 25 piiriä. 3. elokuuta 1936 alkaen päähallintopaikaksi muutettiin Karaganda. Vuonna 1973 Karagandan alueesta lohkaistiin eteläosa ja muodostettiin Džezkazganskin alue, joka nykyisin vuoden 1997 rajoin yhdistettiin jälleen Karagandan alueeseen. Neuvostoaikoina Karakandan alueella toimi gulag-pakkotyöleiri, jonne päätyi myös suomalaisia sotavankeja.


title: Karagandan alue

text: Alue on historiansa takia eräs Kazakstanin etnisesti monimuotoisimpia. Koko alueen väestöstä kazakkeja on 43 prosenttia. Venäläiset ovat toiseksi suurin ryhmä. Ennen Kazakstanin itsenäistymistä saksalaiset olivat huomattavan suuri ryhmä, mutta nämä siirtyivät sittemmin suurin joukoin paluumuuttajiksi Saksaan. Alueen pääkaupungissa Karagandassa kazakkien osuus väestöstä on noin kolmannes, joista vain puolen arvioidaan osaavan puhua kazakin kieltä. Jezqazğan puolestaan on kazakkienemmistöinen 55 prosentin osuudella. Muita alueen kaupunkeja ovat Karagandan lähellä sijaitseva Temirtaw, Balhašjärven rannalla sijaitseva Balhaš sekä Jezqazganin vieressä sijaitseva Sätbajev.


title: Video Disk Recorder

text: Video Disk Recorder (VDR) on Linux-käyttöjärjestelmälle tarkoitettu ilmainen, avoimen lähdekoodin sovellus, jonka avulla PC-tietokonetta voi käyttää tallentavana digiboksina.


title: Video Disk Recorder

text: Tyypillisesti VDR-kokoonpano rakennetaan lisäämällä tavalliseen PC-koneeseen yksi tai useampi DVB-viritinkortti. VDR-ohjelmiston avulla käyttäjä voi katsella digitaalisia TV-lähetyksiä, tallentaa niitä (joko ajastetusti tai pikatallennuksena) sekä toistaa aikaisemmin tallennettuja ohjelmia. Sovellusta voidaan ohjata joko PC-näppäimistön tai tyypillisemmin tavallisen kauko-ohjaimen avulla, edellyttäen että tietokoneessa on infrapunavastaanotin.


title: Video Disk Recorder

text: VDR-sovelluksen suosio perustuu pitkälti sen laajennettavuuteen. Sovellukseen sisältyy laajennos (plugin) -ohjelmointirajapinta, jonka avulla ohjelmiston toiminnallisuutta voidaan lisätä. Artikkelin muokkaushetkellä sovellukseen oli yleisesti saatavilla useita kymmeniä laajennoksia, jotka mahdollistavat muun muassa MP3-musiikkitiedostojen kuuntelun, videotiedostojen (esimerkiksi DivX) katselun, teksti-TV:n selailun ja niin edelleen.


title: Video Disk Recorder

text: Yksi keskeisempiä ja käytetyimpiä suomalaisen kehittämiä laajennoksia on Pekka Virtasen kehittämä subtitles-laajennos, joka mahdollistaa Yleisradion käyttämien DVB-tekstitysten esittämisen videonkuvan yhteydessä. Sittemmin (versiosta 1.5.10 alkaen) DVB-teksitysten tuki on lisätty itse VDR-ohjelmistoon.


title: Video Disk Recorder

text: VDR-sovelluksella ja sen laajennuksilla on suhteellisen runsaasti käyttäjiä ja aktiivisia kehittäjiä Suomessa. Sovelluksen suosio perustuu osittain tallentavien digiboksien tarjonnan puutteeseen markkinoilla. Vuosina 2002–2004 suomalaisilla kuluttajamarkkinoilla oli tarjolla erittäin niukasti tallentavia digibokseja, ja erityisesti kaapelitalouksiin (DVB-C) tarkoitetut mallit olivat erittäin harvinaisia. Tämä tarjonnan puute osaltaan vaikutti ”omatekoisten” digiboksien ja VDR-sovelluksen suosion syntyyn. Sittemmin markkinoille on tullut eri valmistajilta (esimerkiksi Topfield) tallentavia digibokseja, jotka tarjoavat pääpiirteissään VDR-sovelluksen ominaisuudet valmiina tuotteena.


title: 8. Porin rykmentti 2. pataljoona

text: N:o 8. Porin rykmentin 2. pataljoona alias Kristiinan lentävä pataljoona oli valkoisten länsiarmeijan Linderin ryhmän N:o 8. Porin rykmenttiin kuuluva joukko-osasto Suomen sisällissodassa. Pataljoonan komentaja oli jääkärikapteeni Paavo Juho Talvela (toimi aikaisemmin Kristiinan suojeluskunta-alueen päällikkönä ja perusti Kristiinan lentävat komppaniat)


title: 8. Porin rykmentti 2. pataljoona

text:
Pataljoonassa oli myös yksi Turun komppania.
Päällikkö: jääkärivänrikki Max Josef Lindblom (haavoittui 30 maaliskuuta 1918 Noormarkussa), jääkärivaravääpeli Karl Fredrik Sovelius.
Päällikkö: jääkärialiupseeri Kosti Johannes Pollari.
Päällikkö: jääkärivänrikki Karl Arne Särämö (siirrettiin Kristiinan krenatööripataljoonaan 14. maaliskuuta 1918, S. Kanerva, jääkärivänrikki Juho Oiva Sairio (huhtikuusta 1918 alkaen, toimi komppaniassa aikaisemmin joukkureenjohtajana).
Päällikkö: aliupseeri Eero Loimaranta, komppanianpäällikkönä 21. helmikuuta alkaen jääkärialiupseeri Antti Porre (siirrettiin 14. maaliskuuta Kristiinan krenatööripataljoonaan).


title: 8. Porin rykmentti 2. pataljoona

text: Polkupyöräosaston ja komppanianpäällikkönä jääkärivääpeli Yrjö Artturi Kares, jääkäri Juho Leino Ferdinand Leppälax.


title: Glenn Leopold

text: Glenn Leopold on yhdysvaltalainen televisiokäsikirjoittaja, joka sai Emmy-ehdokkuuden animaatiosta The Town That Santa Forgot vuonna 1994. Hän on muun muassa käsikirjoittanut jaksoja sarjoihin, kuten Superystävät, The Pirates of Dark Water ja Prätkähiiret.


title: 8. Porin rykmentti 3. pataljoona

text: N:o 8. Porin rykmentin 3. pataljoona entinen Turun pataljoona oli valkoisten länsiarmeijan Linderin ryhmän N:o 8. Porin rykmenttiin kuuluva joukko-osasto Suomen sisällissodassa. Pataljoonan komentaja oli everstiluutnantti Johan Linsén ja väliaikaisena komentajana jääkärivänrikki Johan Elis Valfrid Koivula.


title: 8. Porin rykmentti 3. pataljoona

text:
Päällikkö: jääkärivänrikki Aarne Aleksander Peltonen, (24. huhtikuuta 1918 alkaen).
Päällikkö: jääkärivänrikki Paavali Alarik Kaski {toimi aikaisemmeni Turun pataljoonassa).
Päällikkö: jääkärivänrikki Gustaf Runar Renholm (toimi aikaisemmin von Hertzenin hiihto-osastossa).
Päällikkö: insinööri Torsten Lydecken.


title: Waterloo (albumi)

text:
Waterloo [] on ruotsalaisen ABBA-yhtyeen maaliskuussa 1974 julkaistu toinen studioalbumi. Albumin nimikappale Waterloo on kiistatta yksi ABBA:n tunnetuimmista ja yhtye voitti sillä vuoden 1974 Eurovision laulukilpailun ensimmäisenä ruotsalaisesittäjänä.
Itse albumi oli Ruotsissa listaykkösenä 12 viikkoa ja sitä myytiin vuoden loppuun mennessä 250 000 kappaletta, mikä teki siitä siellä kaikkien aikojen myydyimmän albumin.Palm 2009, s.152. Lisäksi Norjassa albumi oli listan kärjessä kuusi viikkoa.


title: Waterloo (albumi)

text: Levyn päättävä ”Suzy-Hang-Around” on ainoa ABBA-kappale, jossa Benny Andersson toimii päälaulajana. Andersson pettyi tulkintaansa kutsuen sitä ”puhtaaksi, mutta rumaksi”.Palm 2009, s.152.


title: Waterloo (albumi)

text: Albumin kansikuvan taustalla näkyvänä Napoleonina toimii basisti Mike Watson.


title: Waterloo (albumi)

text:
A-puoli
B-puoli


title: 4. Pohjois-Pohjanmaan rykmentti 1. pataljoona

text:
N:o 4. Pohjois-Pohjanmaan rykmentin 1. pataljoona oli valkoisten länsiarmeijan Linderin ryhmän N:o 4. Pohjois-Pohjanmaan rykmenttiin kuuluva joukko-osasto Suomen sisällissodassa. Pataljoonan v.t. komentaja oli majuri Fredrik Ferdinand Järnström.
Päällikkö: luutnantti A. L. Lindberg ja 30. maaliskuuta 1918 alkaen jääkärivänrikki Kaino Niemeläinen.
Päällikkö: luutnantti E. Liljeberg.
Päällikkö: jääkäriluutnantti Gunnar Wikström myöh. Visapuu (16. huhtikuuta alkaen).


title: 4. Pohjois-Pohjanmaan rykmentti 3. pataljoona

text: N:o 4. Pohjois-Pohjanmaan rykmentin 3. pataljoona oli valkoisten länsiarmeijan Linderin ryhmän N:o 4. Pohjois-Pohjanmaan rykmenttiin kuuluva joukko-osasto Suomen sisällissodassa. Pataljoonan komentaja oli kapteeni K. Lilliér.


text: Aikaisemmalta nimeltään pataljoona oli Virtain pataljoona.


text: Pataljoonasta muodostettiin sodan jälkeen Oulun - Vaasan Vartiopataljoona.


text:
Päällikkö: aliupseeri G. Wadström, 9. komppaniassa jefreitteri Antti Ahtiainen.
Päällikkö: aliupseeri Åke Amberg, 10. komppaniassa jefreitteri Karl Dahlman.
Päällikkö: aliupseeri M. Kankaanpää.
Päällikkö: Jääkärivänrikki Arvo Kauppinen


title: 4. Pohjois-Pohjanmaan rykmentti 2. pataljoona

text:
N:o 4. Pohjois-Pohjanmaan rykmentin 2. pataljoona oli valkoisten länsiarmeijan Linderin ryhmän N:o 4. Pohjois-Pohjanmaan rykmenttiin kuuluva joukko-osasto Suomen sisällissodassa. Pataljoonan komentaja oli majuri Aleksander Pell.
Päällikkö: jääkäriluutnantti Aarne Silvio Heikinheimo.
Päällikkö: reserviluutnantti A. Zachari.
Päällikkö: ylioppilas B. Bergdahl.
Päällikkö: jääkäriluutnantti Ragnar Atle Teodor Heikel


title: Ruotsalainen prikaati

text:
Ruotsalainen prikaati oli valkoisten länsiarmeijan Hjalmarsonin ryhmään kuuluva joukko-osasto Suomen sisällissodassa. Prikaatin komentajat olivat kapteeni Hjalmar Frisell, kapteeni Lars Valter Runeberg ja majuri E. A. Winge
Päällikkö: luutnantti Bertil Thurne.
Päällikkö: luutnantti Kurt Berg.
Päällikkö: luutnantti Nils Wickström.
Päällikkö: luutnantti Erik Reichenberg.


title: Anthology 2

text: Anthology 2 on The Beatles -yhtyeen kokoelmalevy, joka kuuluu "The Beatles Anthology" -sarjaan. "Anthology 2" sisältää harvinaisuuksia, konserttitaltiointeja ja vaihtoehtoisia ottoja "Help!"-albumin levytyksistä "Magical Mystery Tour" -albumin ja vuoden 1968 alun levytyssessioihin, ennen kuin yhtye matkusti Intiaan. Sillä on myös vuonna 1995 äänitetty Paul McCartneyn, George Harrisonin ja Ringo Starrin uudelleentyöstämä alun perin John Lennonin kappale "Real Love". Albumi sisältää 45 kappaletta kahdella CD:llä.


title: Anthology 2

text: Kaikkien kappaleiden tekijät John Lennon ja Paul McCartney ellei toisin mainita.


title: Türkistanin alue

text: Türkistanin alue (, ) on hallinnollinen alue Kazakstanin eteläosassa. Alue rajoittuu etelässä Uzbekistaniin, jonka pääkaupunki Taškent on lähellä rajaa. Väestöstä huomattava osa onkin uzbekkeja.


title: Türkistanin alue

text: Alueella on arviolta 2 840 557 asukasta (vuonna 2016) ja sen pinta-ala on 117 300 neliökilometriä. Sen pääkaupunki on Türkistan. Muita suuria kaupunkeja ovat Sayram, Kentaw ja Arıs. Türkistan on tärkeä pyhiinvaelluskohde ja pyhin kaupunki enemmistölle Kazakstanin muslimeita. Sayram on ikivanha kaupunki, joka juhli perustamisensa 3000-vuosijuhlaa vuonna 1999.


title: Türkistanin alue

text: Alueen väestöstä on kazakkeja 55,7 prosenttia ja venäläisiä 15,7 prosenttia.


title: Türkistanin alue

text: Alue tunnettiin aiemmin nimellä Etelä-Kazakstanin alue. Kun vuonna 2018 sen pääkaupungista Şımkentistä tehtiin oma hallintoalueensa, alueen pääkaupunki siirrettin Türkistaniin ja se nimettiin uudelleen.


title: 2. krenatöörirykmentti

text: 2. krenatöörirykmentti oli valkoisten länsiarmeijan Hjalmarsonin ryhmään kuuluva joukko-osasto Suomen sisällissodassa. Rykmentin komentaja oli everstiluutnantti L. Sarin


title: 2. krenatöörirykmentti

text:
Komentaja: majuri Alexander Procopé haavoittui, v.t. komentaja jääkärikapteeni Karl Ilmari Sjöström (komentajana 26. maaliskuuta 1918 alkaen).
Komentaja: majuri W. Stjernschantz, v.t. komentaja jääkäriluutnantti Otto Jalmari Iivarinen.
Komentaja: majuri Torsten Aminoff, v.t. komentaja kapteeni B. G. L. Schauman.
Komentaja: insinööri Lindberg, pataljoonan kutsuntapiiri oli Häme ja sijoituspaikka Tampere.


title: 1. krenatöörirykmentti

text: 1. krenatöörirykmentti oli valkoisten länsiarmeijan Hjalmarsonin ryhmään kuuluva joukko-osasto Suomen sisällissodassa. Rykmentin komentaja oli everstiluutnantti Torsten Aminoff, jonka haavoituttua virkaa tekevinä komentajina olivat majuri Wilhelm Stjernschantz ja everstiluutnantti Waldemar Appelgren.


title: 1. krenatöörirykmentti

text: Sodan jälkeen rykmentistä muodostettiin Viipurin Vartiopataljoona


title: 1. krenatöörirykmentti

text:
Komentaja: majuri Sixten Öberg.
Komentaja: kapteeni E. Schönberg, v.t. komentaja kapteeni Elis Hultkrantz.
Komentaja: everstiluutnantti Appelgren (haavoittunut), jääkärikapteeni Yrjö Rehnbäck.
Komentaja: insinööri Lindberg, pataljoonan kutsuntapiiri oli Häme ja sijoituspaikka Tampere.


title: Jambılin alue

text: Jambılin alue (, ) on alue Kazakstanin eteläosassa. Se rajautuu lännessä Etelä-Kazakstanin alueeseen, pohjoisessa Karagandan alueeseen, idässä Almatyn alueeseen ja etelässä Kirgisiaan. Alueen pääkaupunki on Taraz.


title: Jambılin alue

text: Jambılin alueella on arviolta 1 110 965 asukasta (vuonna 2016) ja sen pinta-ala on 144 300 neliökilometriä. Vuonna 2005 alueen väestö jakaantui etnisesti seuraavasti: kazakkeja 64,8 %, venäläisiä 18,1 %, uzbekkeja 2,3 %, saksalaisia 1,2 % ja tataareja 1,3 %.


title: A Live Record

text: A Live Record on brittiläisen Camel-yhtyeen huhtikuussa 1978 julkaistu livealbumi, joka sisältää materiaalia vuosilta 1974–1977. Kakkoslevy sisältää kokonaisuudessaan "The Snow Goose" -teoksen.


title: Pistoolikotelo

text: Pistoolikotelo on kotelo, jonka tarkoituksena on suojata pistoolia kolhuilta ja lialta sekä mahdollistaa aseenkantaminen jättäen kädet vapaaksi.Lisäksi pistoolin vetämisen kotelosta tulisi olla mahdollisimman nopeaa. Pistoolikoteloita käyttävät viranomaisten ja sotilaiden lisäksi esimerkiksi urheiluampujat.


title: Pistoolikotelo

text: Ensimmäiset pistoolikotelot olivat merirosvojen kehittelemiä tuppikoteloita, jotka sijoitettiin vyölle. Merirosvot kantoivat taistelutilanteissa useita pistooleita ja kotelot mahdollistivat monen pistoolin kantamisen käyttövalmiina. Merirosvojen käyttämä kotelotyyppi ei juurikaan suojannut asetta vaan mahdollisti nopean käytön ja mukana pitämisen. Kotelot valmistettiin joko puusta tai nahasta ja olivat käyttäjiensä valmistamia.


title: Pistoolikotelo

text: 1600-luvun ratsuväen pistoolikotelot olivat jo nykyaikaisen pistoolikotelon kanssa samantyyppisiä. Ne valmistettiin edelleen puusta tai nahasta ja suojasivat asetta hyvin.


title: Pistoolikotelo

text: 1800-luvulla pistoolikoteloiden raaka-aineeksi vakiintui nahka ja tuotanto aloitettiin tehtaissa. Tällöin alkoivat myös vakiintumaan tietylle asemallille valmistetut täysin identtiset kotelot. 1900-luvulla perinteisen vyökotelon rinnalle tulivat kainalokotelo, joka mahdollisti aseen kantamisen piilossa, sekä reisikotelo, joka mahdollisti nopeamman esiinvetämisen. Raaka-aineina tulivat käyttöön nahan lisäksi kangas sekä muovi. Nykyisin käytettävät pistoolikotelot pääsääntöisesti valmistetaan erilaisista nylonkankaista tai muovista.


title: Pistoolikotelo

text: Kotelo voi olla joko pistoolin kokonaan suojaava läpällinen kotelo, tai kahvan vapaaksi jättävä avoin kotelo. Läpällisiä koteloita käyttävät lähinnä sotilaat, joiden on suojattava pistoolia lialta ja lumelta. Koska läppä hidastaa aseen vetoa kotelosta, siistimmissä olosuhteissa käytetään yleensä avoimia koteloita. Avoin kotelo voi olla ns. turvakotelo, jonka tarkoitus on hankaloittaa aseen joutumista vääriin käsiin esim. käsikähmässä. Turvakotelossa pistooli lukittuu koteloonsa joko luistin takaa kulkevalla salvalla tai liipaisinkaarestaan. Lukituksen vapauttamiseksi käyttäjän on painettava peukalollaan avaussalpaa. Monissa vaatteiden alla pidettävissä koteloissa pistooli lukitaan koteloonsa nepparilukitteisella hihnalla, joka voidaan avata peukalolla. Ase voi myös pysyä kotelossaan pelkän kitkan avulla.


title: Pistoolikotelo

text: Vyökotelo voidaan kiinnittää joko vaatteiden päällä pidettävään varustevyöhön tai housujen vyöhön, jolloin pistoolia voidaan kantaa huomaamattomammin päällystakin tai puseron peittäessä kotelon. Ns. sisäpuoliset kotelot kiinnitetään housunkauluksen sisäpuolelle, jolloin pistoolin huomaaminen on vieläkin vaikeampaa. Joissakin vyökoteloissa voidaan kotelon kallistuskulmaa vyöhön nähden säätää paremman ampumotteen saamiseksi.


title: Pistoolikotelo

text: Reisikoteloa käyttävät yleensä sotilaat ja poliisit, joilla paksut suoja- tai varusteliivit estävät vyökotelon käytön. Reisikotelo kiinnittyy yläosastaan housujen vyöhön säädettävllä hihnalla ja reiteen yhdellä tai kahdella hihnalla.


title: Pistoolikotelo

text: Taskukoteloa käytetään kannettaessa pistoolia taskussa. Kotelo peittää aseen liipaisinkaaren estäen vahingonlaukauksen ja pitää aseen oikeassa asennossa vetoa varten.


title: Pistoolikotelo

text: Kainalokoteloa käytetään, mikäli asetta halutaan kantaa piilossa. Nykyisin vaatteiden alla pidettävät vyökotelot ovat yleisempiä mukavuutensa ja nopeutensa takia.


title: Pistoolikotelo

text: Pistoolikotelo voidaan myös kiinnittää varuste- tai suojaliiviin.


title: Pistoolikotelo

text: Lähteet: Otso Vainio: Käytännön ampumataito ISBN 978-952-92-7271-6


title: Country rock

text: Country rock eli kantrirock on musiikin tyylilaji, joka on syntynyt kantrimusiikin ja rockin sulautumisesta. Vaikka nämä tyylit ovat vaikuttaneet toisiinsa jo 1950-luvulta lähtien, country rock -termillä viitataan yleensä 1960- ja 1970-luvun taitteessa alkaneisiin musiikillisiin kokeiluihin, joissa kantri ja rock pyrittiin määrätietoisesti yhdistämään. Esimerkkejä varhaisesta country rockista löytyy muun muassa The Byrdsin albumilta "Sweetheart of the Rodeo" sekä Bob Dylanin ja Buffalo Springfieldin tuotannosta. Tunnetuin country rock -yhtye lienee Eagles. Muita country rock -yhtyeitä ovat Poco, Firefall, The Ozark Mountain Daredevils, Pure Prairie League, Toby Beau, Amazing Rhythm Aces, Outlaws, Nitty Gritty Dirt Band, The Flying Burrito Brothers, International Submarine Band ja The Dillards. Naissolisteista kantrirokkia ovat edustaneet mm. Juice Newton, Emmylou Harris ja Linda Hargrove.


title: Country rock

text: Monet 1960-luvun lopun ja 1970-luvun tunnetut country rock -yhtyeet olivat kotoisin Kaliforniasta, mistä syystä tämä musiikkityyli tunnetaan myös "länsirannikon rockina". 1960-luvun puolivälissä syntynyt folkrock on musiikillisesti läheistä sukua tälle tyylille.


title: Country rock

text: 80- ja 90-luvuilla käsite "kantrirock" pitkälti hävisi, mutta sellaiset artistit kuten Green On Red ja Jason & The Scorchers jatkoivat ja kehittivät tyylilajia uusiin suuntiin. Tämän päivän kaupallisestikin menestyksekästä country rockia edustaa esim. Drive-By-Truckers.


title: Mikkelinsaaret

text: Mikkelinsaaret () on Vöyrin kunnassa entisen Maksamaan kunnan alueella noin 10 kilometrin päässä rannikolta sijaitseva saariryhmä Merenkurkussa. Saariryhmä koostuu noin 300 saaresta, joista suurimmat ovat Vildskär ja Stora Källskär.


title: Mikkelinsaaret

text:
Mikkelinsaaret ovat melko matatalia; korkein kohta Stora Höuvanissa sijaitsee noin 15 metriä merenpinnan yläpuolella.
Mikkelinsaarten luonto on monipuolista. Mikkelinsaaret koostuvat avoimista ulkoluodoista sekä puustoisista
sisäsaaristomaisista saarista. Lisäksi Mikkelinsaarilla on lukuisia fladoja, glo-järviä, lampia ja suojaisia lahtia. Puusto saarilla koostuu pääosin mänty- ja kuusimetsistä sekä rantalepikoista. Rantavyöhyke on saarilla yleensä kapea. Rannat ovat pääosin kivikkoisia. Lisäksi muutamilla saarilla esiintyy myös kallio- ja hiekkarantoja. Hiekkaa on riittänyt myös poisvietäväksi;
esimerkiksi Järnstångenilta ja Stora Sandöreniltä on viety hiekkaa muun muassa tien rakennuskäyttöön. Saarilla harjoitettiin talousmetsänhoitoa varsinkin 1950-luvulta lähtien. 1970-luvulla metsänhakkuut kiihtyivät, kun maanomistajat pelkäsivät menettävänsä maansa rauhoituspäätöksien myötä. Nykyisin suuri osa Mikkelinsaarista on rakennuskiellossa olevaa rauhoitettua aluetta.


title: Mikkelinsaaret

text: Hyötymarjoista Mikkelinsaarilla esiintyy runsaasti puolukkaa ja mustikkaa. Lisäksi alueella kasvaa myös jossain määrin muun muassa karpaloita ja tyrnejä. Myös kurtturuusua esiintyy Fänisbådanilla. Mikkelinsaarilla on runsas linnusto. Siellä esiintyy samanaikaisesti arktisia, pohjoisia, itäisiä, eurooppalaisia ja siperialaisia lintulajeja. Saarilla esiintyy harvinaisemmista lintulajeista muun muassa merikotkia, räyskiä, lapasotkia, pilkkasiipiä ja selkälokkeja.


title: Mikkelinsaaret

text:
On arveltu, että Mikkelinsaarten saaristoa on hyödynnetty 1400-luvulta lähtien kalastus ja hylkeenpyynnin tukikohtana.
1500-luvun puolivälistä lähtien verotiedot vahvistavat kalastuksen Mikkelinsaarten saaristossa.
Tarkasta ajankohdasta riippumatta joka tapauksessa Mikkelinsaarilla on kulkenut ihmisiä useiden vuosisatojen ajan.
Tästä kertovat saariston lukuisat muinaisjäännökset, asumusten jäänteet, jatulintarhat, kompassiruusut, kiviuunit,
yöpymissuojat ja metsästäjien ampumasijojen jäännökset. Tunnettuja asumusten jäänteitä sijaitsee esimerkiksi
Kummelskärillä ja Boskärillä. Tunnettuja jatulintarhoja sijaitsee puolestaan esimerkiksi Järnstång -saarella (N63 24.317
E21 49.208), Krokskärillä (N63 27.485 E21 47.223), jossa kivessä vuosiluku 1701, Boskärillä (N63 27.9 E21 44.3)
ja Stora Kolaningenilla (N63 27.105 E21 51.954). Samalla saarella sijaitsee myös Mikkelinsaarten parhaiten säilynyt
kiviuuni. Kyseisen kiviuuniin uskotaan rakennetun jo 1550-luvulla. Tätä nuorempia ryssän uuneja on sijainnut
usealla saarella, esimerkiksi Skrävelbådanilla ja Stora Höuvanilla, osa tosin on jo melko vaikeasti löydettävissä.


title: Mikkelinsaaret

text: Suullisen perimätiedon mukaan Isonvihan aikana mantereelta väkeä muutti asumaan Mikkelinsaarten Västra Finnholmenille pakoon venäläisiä, josta venäläiset lopulta heidät löysivät. Ensimmäinen dokumentoitu pysyvä asutus saariryhmälle saapui vuonna 1830, jolloin Grönvikin lasitehtaan palkkaama koivulahtelainen metsänvartija Marcus Bäck ja hänen vaimonsa Brita asettuivat sinne asumaan. Viimeinen pysyvä asukas, Marcuksen ja Britan jälkeläinen kolmannessa polvessa, muutti pois Mikkelinsaarilta 1990-luvulla. On esitetty laskelmia, että kaikkiaan pysyviä asukkaita olisi tänä aikana ollut Mikkelinsaarilla 267. Mikkelinsaarten asukkaat elivät pääosin omavaraistaloudessa kalastuksen ollessa pääelinkeino. Lisäksi saarilla on metsästetty hylkeitä ja poltettu tervaa jo ennen vakituisen asutuksen saapumista ja sen jälkeen. Suomen itsenäistyttyä osa Mikkelinsaarten asukkaista hyödynsi saarten sijaintia harjoittamalla muun muassa kahvin salakuljetusta Ruotsista Suomeen.


title: Mikkelinsaaret

text: Varsinaista kesämökkiasutusta Mikkelinsaarille alkoi muodostua 1930-luvulta lähtien. Tuolloin tonttien ostajat olivat pääosin johtajia ja kauppiaita. 1960-luvulla kesämökkien rakentaminen kiihtyi. 1970- ja 1980-luvuilla rakennettiin alueelle keskimäärin 40 uutta kesämökkiä vuosikymmenessä. 1980-luvun lopulla Maksamaan kunnan tekemän inventoinnin mukaan saarilla sijaitsi 104 kesämökkitonttia.


title: Mikkelinsaaret

text:
Saariryhmän sijainnin vuoksi sinne sijoitettiin erilaista merivartiotoimintaa
jo Venäjän vallan aikana. Merivartiotoiminta Mikkelinsaarilla loppui, kun Kummelskärin
merivartioasema lopetti toimintansa vuonna 1993. Nykyään merivartioasema toimii
metsähallituksen omistamana luontoasemana. Mikkelinsaarilla on ollut myös muunlaista
vartiotoimintaa. Esimerkiksi talvisodan aikaan Mikkelinsaarilla oli myös Maksamaan
suojeluskuntalaisia vartiossa.


title: Mikkelinsaaret

text: Mikkelinsaarilla sijaitsee Pidä Saaristo Siistinä ry:n hoitama rantautumispaikka Kummelskärin luontoaseman ohella myös Kisbockenilla (N63 26.7 E21 46.1), jossa on käymälä ja grillikatos. Aiemmalle jätepisteellä varustetulle rantautumispaikalle Fassgrundilla (N63 26.78 E21 47) pääsee enää ainoastaan pienveneillä.


title: Juha Huhta

text:
Juha Huhta on suomalainen lentopalloilija, joka siirtyi keväällä 2012 pelaamaan Vaasan Kiistoon Lentopallon 1-sarjaan.
Kaudella 2007–2008 Huhta pelasi SM-liigassa Raision Loimun riveissä. Huhta pelasi siellä ensimmäistä kauttaan keskitorjujana. Aiemmin hän oli pelannut SM-liigassa passarina Loimun, Muuramen Lentopallon ja Vaasan Kiiston riveissä.


title: Juha Huhta

text: Huhta toimi Loimussa passarina ja kapteenina kaudella 2004–2005, jolloin Loimu voitti Suomen Cupin mestaruuden.


title: Paul van den Broeck

text: Paul N. van den Broeck (18. syyskuuta 1904 – ?) oli belgialainen rattikelkkailija. Hän voitti olympiapronssia rattikelkkailun 4 miehen joukkuekilpailussa vuoden 1924 talviolympialaisissa Chamonix’ssa.


title: Sampola

text: Sampola voi tarkoittaa ainakin seuraavia:


title: Luettelo Ruotsin sotamarsalkoista

text: Ruotsissa sai 77 sotilasta sotamarsalkan arvon 1600-luvun alusta vuoteen 1824. Nykyisin sotilasarvo ei ole enää käytössä.


title: Stefan Lindfors

text: Erik Stefan Lindfors (s. 3. toukokuuta 1962 Maarianhamina) on suomalainen graafinen suunnittelija, kuvanveistäjä, muotoilija ja sisustusarkkitehti. Hän kirjoitti ylioppilaaksi Åbo Katedralskolanista vuonna 1982 ja valmistui sen jälkeen taiteen maisteriksi Taideteollisesta korkeakoulusta 1988. Lisäksi Lindfors on tehnyt opetustyötä taidealan korkeakouluissa. Lindfors on saanut useita kotimaisia ja ulkomaisia muotoilualan palkintoja.


title: Stefan Lindfors

text: Lindfors on suunnitellut muun muassa astioita, huonekaluja, valaisimia, vaatteita ja kankaita sellaisille suomalaisille kotitalousväline- ja kalusteyrityksille kuin Arabialle, Iittalalle ja Martelalle sekä vaatealan yrityksille kuten Marimekolle. Hän on työskennellyt myös elokuva- ja televisio-ohjaajana. Televisiossa hänen ohjaamiaan televisiomainoksia on nähty esimerkiksi telealan yristen DNA:n ja Nokian mainoksissa. Hän on ohjannut myös joitakin musiikkivideoita muun muassa suomalaiselle HIM-yhtyeelle kappaleille "The Funeral of Hearts", "Tears On Tape" ja "Into The Night". Hänen "Into the Night"-musiikkivideonsa äänestettiin parhaaksi amerikkalaisen musiikkialan Internet-sivuston järjestemässä äänestyksessä vuonna 2014.


title: Stefan Lindfors

text: Lindforsin suunnitteleman Plup-pullovesipullon kokonaisympäristövaikutuksista syntyi kohu lokakuussa 2008. Vesipullon markkinoinnissa on luvattu luovuttaa 10 % pullon kokonaishinnasta Itämeren pelastamiseen. Tästä huolimatta Plup-vesipulloa ei voinut kierrättää normaaleissa pullonpalautusautomaateissa.


title: PSA-järjestelmä

text: PSA on lyhenne sanoista "Professional Services Automation" ja se tarkoittaa asiantuntijayritysten toiminnanohjausta. Se eroaa perinteisestä toiminnanohjauksesta kevyemmän rakenteensa puolesta. PSA-järjestelmissä ei yleensä ole ERP:ssä yleistä tuotannonohjausta ja varastonhallintaa. PSA-järjestelmät on kehitetty tukemaan asiantuntijapalveluille tyypillisen projektiluontoisen työn hallintaa ja tyypillisesti järjestelmä keskittyy tilaus- tai tuntipohjaisesti laskutettavien projektien ohjaamiseen, seurantaan ja laskutukseen. PSA-järjestelmä pitää sisällään yleisesti projektinhallinnan, työajanseurannan, laskutuksen ja johdon raportoinnin. Lisäominaisuuksina voi olla esimerkiksi asiakashallintajärjestelmä (CRM).


title: PSA-järjestelmä

text: Useat PSA-järjestelmät rakennetaan nykyään selainkäyttöisiksi, eli ne ovat käytettävissä nettiyhteyden avulla miltä tahansa koneelta. Samalla on yleistynyt ohjelmistojen ASP-palvelumalli. Asiakas ei osta ohjelmaa eikä asenna sitä itse, vaan palveluntarjoaja vastaa ohjelmiston fyysisestä ylläpidosta.


title: PSA-järjestelmä

text: PSA-ohjelmistot ovat tyypillisesti projektityötä tekevien organisaatioiden käytössä, esimerkiksi erilaisissa suunnitteluprojekteissa ohjelmisto-, insinööri-, arkkitehti- tai mainosalalla.


title: Mikkelin panttivankidraama

text: Mikkelin panttivankidraama tai Jakomäen pankkiryöstö oli 8.–9. elokuuta 1986 sattunut tapahtumasarja, joka päättyi dramaattisesti räjähdykseen Mikkelin torin laidalla, Maaherrankadulla lähellä Raatihuoneenkadun risteystä. Helsinkiläinen Jorma Kalevi Takala (s. 11. heinäkuuta 1950, Liperi) otti pankkiryöstön yhteydessä Helsingissä kolme panttivankia, joiden kanssa hän matkusti autolla Mikkelin torille. Tapahtuma päättyi Takalan räjäytettyä auton, itsensä ja kuljettajana toimineen panttivangin, Jukka Häkkisen (s. 13. toukokuuta 1961). Kyseessä oli tekotavaltaan ja loppuratkaisultaan Suomen oloissa ennenkokematon rikos. Tapauksen jälkiselvittelyjen yhteydessä viranomaiset joutuivat poikkeuksellisen kovan arvostelun kohteeksi.


title: Mikkelin panttivankidraama

text: Tapahtumat lähtivät liikkeelle perjantaina 8. elokuuta 1986 noin kello 13.40. Helsingin Jakomäessä, osoitteessa Jakomäenkuja 1, sijainneeseen Kansallis-Osake-Pankin konttoriin astui huppupäinen mies, jolla oli mukanaan katkaistu haulikko ja noin 10 kilogrammaa dynamiittia sisältänyt räjähdysainepanos. Dynamiitin mies oli varastanut läheiseltä louhintatyömaalta. Ryöstäjä esiintyi koko tilanteen ajan erittäin hermostuneesti.


title: Mikkelin panttivankidraama

text: Ryöstäjä otti panttivangeikseen pankkihuoneistossa olleet 12 henkilöä. Näistä hän kuitenkin pian vapautti yhden, koska tämä sai tilanteen aikana sairauskohtauksen. Ryöstäjä vaati suuren summan – 2,5 miljoonaa markkaa – rahaa, auton ja mahdollisuuden poistua esteettömästi. Pankinjohtaja hälytti poliisin, joka saapui paikalle kello 13.50 ja piiritti pankkikonttorin. Johtaja varoitti poliisia yrittämästä sisälle, koska ryöstäjä oli uhannut surmata panttivankinsa ja räjäyttää dynamiittipanoksensa. Panos oli niin suuri, että se olisi räjähtäessään voinut tuhota koko rakennuksen. Koska pankkikonttori oli kerrostalon alakerrassa, poliisi alkoi evakuoida talon asukkaita.


title: Mikkelin panttivankidraama

text: Viranomaiset pitivät tilannetta alusta alkaen erittäin vaarallisena, joten paikalle kutsuttiin poliisin erikoisryhmä, ns. Karhu-ryhmä. Myös KOP:n pääjohtaja Jaakko Lassila kävi tapahtumapaikalla. Koska ryöstäjä oli ilmoittanut poistuvansa pankista, jos hänen asettamansa ehdot täytetään, katsottiin parhaaksi suostua niihin. Poliisi toimitti paikalle noin miljoona markkaa sisältävän salkun ja auton. Kaappaaja ei kuitenkaan kelpuuttanut autoa ilmeisesti siksi, että poliisi oli "Helsingin Sanomien" tietojen mukaan virityttänyt Vehon avulla kyseisen Mersun jäämään tielle ilmeisenä tarkoituksenaan yrittää pidättää kaappaaja. Tällä välin poliisi oli määrännyt Helsinki-Vantaan lentoaseman hälytystilaan siltä varalta, että kaappaaja pyrkisi sen kautta pois maasta.


title: Mikkelin panttivankidraama

text: Noin kello 19.55 ryöstäjä siirtyi aseidensa, rahasalkun ja kolmen panttivankinsa – yhden miesasiakkaan ja kahden naispuolisen pankkivirkailijan – kanssa pankin edustalle tuotuun pankinjohtajan Volkswagen Passat -henkilöautoon (MTV:n Kymmenen uutiset 8. elokuuta 1986 julkaisi kuvan kyseisestä valkoisesta autosta, jonka rekisterinumero oli ARL-605). Ryöstäjä oli suojautunut läpinäkymättömillä huovilla, koska hän aavisti poliisien yrittävän tässä vaiheessa ampua hänet. Kaappaaja pakotti miehen kuljettajaksi ja asettui itse naisten väliin auton takaistuimelle. Auto siirtyi poliisisaattueen seuraamana Lahdenväylälle ja lähti ajamaan sitä pitkin kohti pohjoista. Kun tilanne pankissa oli ohi, poliisi vapautti siellä vielä olleet kahdeksan panttivankia ja päästi evakuoidut talon asukkaat palaamaan koteihinsa.


title: Mikkelin panttivankidraama

text: Ryöstäjän auto eteni valtatie 4:llä kovaa vauhtia kohti Lahtea. Mäntsälän kohdalla auto kääntyi ympäri ja lähti takaisin kohti Helsinkiä, mutta se kääntyi Keravan kohdalla jälleen pohjoiseen. Tämän jälkeen auto kääntyi Lahden ja Heinolan ohitettuaan Heinolan mlk:n Lusissa valtatie 5:lle kohti Mikkeliä.


title: Mikkelin panttivankidraama

text: Pakoauto saapui Mikkeliin lauantain puolella noin kello yksi. Kymmenen minuutin päämäärättömältä tuntuneen kiertelyn jälkeen kaappaaja käski pysäyttää auton torin laitaan Maaherrankadulle aivan lääninhallituksen talon seinustalle. Poliisi piiritti auton välittömästi. Kaappaaja esitti nyt uudet vaatimukset: toinen auto ja vapaa poistuminen paikalta.


title: Mikkelin panttivankidraama

text: Neuvottelut poliisin ja kaappaajan välillä kestivät lähes kaksi ja puoli tuntia, kunnes tilanne kiristyi noin kello 3.30. Silloin kaappaaja ilmoitti haluavansa lähteä liikkeelle, ja hän käski siirtää eteen ajetut poliisiautot pois tieltä. Tilannetta Helsingistä Pasilan poliisitalosta johtanut poliisiylijohtaja Olli Urponen antoi käskyn, että kaappaajan tulee saada poistua paikalta, mutta jostakin syystä tämä käsky ei kulkenut perille asti.


title: Mikkelin panttivankidraama

text: Kaappaajan uhattua räjäyttää auton poliisi kehotti panttivankeja poistumaan autosta, ja molemmat naiset noudattivatkin kehotusta. Välittömästi tämän jälkeen poliisit yrittivät ampua kaappaajan, mutta tämä ehti laukaista dynamiittipanoksensa. Seurasi voimakas räjähdys, jonka aiheuttama paineaalto kaatoi lähellä olleet ihmiset maahan, vaurioitti pahoin lääninhallituksen taloa ja rikkoi myös kauempana olleiden rakennusten ikkunoita. Kello oli tällöin 3.50. Sekä kaappaaja että miespanttivanki saivat surmansa. Yhdeksän poliisimiestä loukkaantui, kaksi heistä vakavasti. Auton- ja ruumiinosia sekä ryöstösaalista sinkoutui laajalle alueelle.


title: Mikkelin panttivankidraama

text: Kaappaajan ja miespanttivangin ruumiit toimitettiin oikeuslääketieteelliseen ruumiinavaukseen, jossa todettiin kaappaajan olleen aiemminkin rikoksiin syyllistynyt, vuonna 1950 syntynyt helsinkiläinen saumaaja Jorma Kalevi Takala.


title: Mikkelin panttivankidraama

text: Poliisin toiminta Mikkelin torilla herätti runsaasti keskustelua. Osoittautui, ettei tiedetty, kuka oli ampunut ja kuka oli antanut käskyn ampua. Pasilan poliisitalossa, josta käsin ylin poliisijohto oli koko tapahtumasarjan ajan seurannut tilannetta, järjestettiin tiedotustilaisuus lauantaina kello 10.


title: Mikkelin panttivankidraama

text: Kiihkeimmät syytökset sai osakseen poliisiylijohtaja Olli Urponen. Paikalla olleet toimittajat tiukkasivat erityisesti sitä, kenellä oli suurin vastuu Mikkelin tapahtumista. Poliisiylijohtaja sanoi vastuun kuuluneen Mikkelin läänin apulaispoliisitarkastajalle, mutta tämä torjui vastuunsa sanoen ylimmän johdon olleen koko ajan Pasilassa. Tästä toimittajat saivat aiheen syyttää poliisia epäselvistä käskyvaltasuhteista. Poliisi puolustautui sanoen, että kaappaaja olisi todennäköisesti räjäyttänyt autonsa, vaikka poliisimiehet eivät olisi ampuneet laukaustakaan.


title: Mikkelin panttivankidraama

text: Sisäministeri Kaisa Raatikainen totesi muutamaa päivää myöhemmin pitävänsä poliisin toimintaa kaappauksen aikana oikeana, mistä hän joutui julkisessa sanassa ankaran ryöpytyksen kohteeksi. Myös presidentti Mauno Koivisto otti 15. elokuuta kantaa asiaan ja asettui niin ikään tukemaan poliisin toimintaa, mitä hän piti olosuhteisiin nähden hyvänä, "vaikka lopputulos ei valitettavasti ollutkaan paras mahdollinen".


title: Mikkelin panttivankidraama

text: Keskusrikospoliisi teki tapauksesta perusteellisen tutkimuksen ja luovutti kertyneen aineiston 5. syyskuuta oikeuskansleri Jorma S. Aallolle. Aalto antoi jutusta 18. helmikuuta 1987 päätöksen, jossa hän kiinnitti erityistä huomiota poliisin toiminnan laillisuuteen ja tarkoituksenmukaisuuteen. Hän vaati sisäministeriötä selkeyttämään poliisin käskyvaltasuhteita ja poliisin aseen käyttöä koskevia säännöksiä. Aalto ilmoitti keskusrikospoliisin tekemien jatkotutkimusten jälkeen 12. helmikuuta 1988, ettei hän katsonut aiheelliseksi nostaa syytteitä poliisimiehiä vastaan.


title: Mikkelin panttivankidraama

text: Surmansa saaneen miespanttivangin Jukka Häkkisen vanhemmat ja veli vaativat kuudelle poliisimiehelle rangaistusta taposta. Mikkelin raastuvanoikeus ja Itä-Suomen hovioikeus vapauttivat kaikki poliisit syytteistä, mutta Korkein oikeus tuomitsi 3. toukokuuta 1993 Karhu-ryhmää johtaneen komisarion 6 000 markan sakkoihin kuolemantuottamuksesta ja virkavirheestä.


title: Mikkelin panttivankidraama

text: Sittemmin on todettu, että poliisin valmiusryhmä Karhun johtajan syyksi luettu virkavelvollisuuden rikkominen on johtanut siihen, että Suomessa poliisin voimankäytön seurauksena kuolee poikkeuksellisen vähän ihmisiä .


title: Mikkelin panttivankidraama

text: Lauri Törhönen ohjasi panttivankidraaman pohjalta elokuvan "Kasvoton mies" ("Mannen utan ansikte", 1995).


title: Teistinen evolutionismi

text: Teistinen evolutionismi eli evolutionistinen luomisoppi on näkemys, jonka mukaan evoluutioteoria ja Jumalan olemassaolo ovat molemmat tosia eivätkä ole ristiriidassa keskenään.


title: Teistinen evolutionismi

text: Toinen teistisen evoluution haaroista pitää Jumalaa evoluution ohjaajana. Tätä haaraa kannattavat nykyään monet kristityt, ja se on yleinen tapa sovittaa yhteen luomiskertomuksen pitäminen totena ja usko evoluutioon. Kristillisen teistisen evolutionismin mukaan luomiskertomuksen kuusi luomispäivää olivat todellisuudessa hyvin pitkiä ajanjaksoja. Ortodoksinen ja roomalaiskatolinen kirkko sekä enemmistö protestanttisista ja juutalaisista yhteisöistä kannattaa tätä näkemystä.


title: Teistinen evolutionismi

text: Toisen haaran, deistisen evolutionismin, mukaan Jumala on käynnistänyt evoluution, mutta ei ohjaa sitä.


title: Teistinen evolutionismi

text: Esimerkiksi Francis Collins on edistänyt teististä evolutionismia, josta hän käyttää nimitystä ”BioLogos”.


title: Eino E. Suolahti

text: Eino Edvard "Nenno" Suolahti (28. marraskuuta 1914 Helsinki – 21. marraskuuta 1977 Helsinki) oli historioitsija, professori ja kulttuuripersoonallisuus, joka toimi pitkään WSOY:n kirjallisena johtajana ja sen jälkeen Akateemisen kirjakaupan johtajana.


title: Eino E. Suolahti

text: Suolahden vanhemmat olivat lääkintäkenraalimajuri Eino Suolahti ja Anna Suolahti, o.s. Forsell. Hänen pikkuveljensä oli nuorena kuollut lupaava säveltäjä Heikki Suolahti. Hän pääsi ylioppilaaksi Helsingin Suomalaisesta Yhteiskoulusta, opiskeli historiaa Helsingin yliopistossa ja valmistui filosofian maisteriksi 1936. Suolahti väitteli tohtoriksi sodan jälkeen 1946. Väitöskirjan aiheena oli porvarispoikien opinkäynti ja sen aiheuttama säätykierto Turun Akatemiassa 1600-luvulla.


title: Eino E. Suolahti

text: Suolahti kirjoitti merkittävimmät teoksensa 1940-luvun lopulla. Vuonna 1947 hän julkaisi setänsä Gunnar Suolahden elämäkerran, ja vuonna 1950 ilmestyneeseen Helsingin kaupungin historian ensimmäiseen osaan Suolahti kirjoitti luvut "Vantaan Helsinki" ja "Ensimmäinen Vironniemen Helsinki". Vuonna 1949 Suolahti oli jo julkaissut "Helsingin neljä vuosisataa" -nimisen teoksen, ja häntä alettiinkin pitää Helsingin historian asiantuntijana. Suolahti toimi 25 vuoden ajan Helsingin yliopiston kulttuurihistorian dosenttina. Akateemisen Kirjakaupan johtajana toimiessaan hän sai professorin arvonimen.


title: Eino E. Suolahti

text: Suolahti opetti 1930-luvulta vuoteen 1948 historiaa ja latinaa Helsingin Suomalaisessa Yhteiskoulussa. Tämän jälkeen hän oli Tukholmassa dosenttistipendiaattina vuoden verran 1948–1949 ja toimi sitten Suomen Akatemian sihteerinä 1949–1951. Vuonna 1951 Suolahti valittiin WSOY:n kirjalliseksi johtajaksi Martti Haavion jälkeen, ja tätä tointa hän hoiti vuoteen 1966 saakka. Suolahti keskittyi WSOY:ssa ennen kaikkea käännöskirjallisuuteen ja jätti kaunokirjallisuuden pääjohtaja Yrjö A. Jäntin vastuulle. Suolahden oma kirjallinen tuotanto väheni niin, että hän julkaisi lähinnä vain esseitä. Vuonna 1972 WSOY:n hallintoneuvoston puheenjohtaja, professori Ilmari Melander ehdotti yhtiön jo jättänyttä Suolahtea uudeksi pääjohtajaksi tehtävästä irtisanoutuneen Hannu Tarmion tilalle, mutta Suolahti kieltäytyi tarjouksesta Tarmion erosta nousseen kohun vuoksi. Hieman myöhemmin Tarmio suostui jatkamaan WSOY:n pääjohtajana.


title: Eino E. Suolahti

text: Elämänsä viimeiset yksitoista vuotta, vuodesta 1966 alkaen, Suolahti toimi Akateemisen kirjakaupan johtajana. Suolahti keskittyi tässä tehtävässä lähinnä asiakassuhteiden hoitoon, edustamiseen ja henkilökunnan ohjaamiseen ja jätti talousasiat alaistensa vastuulle. Alkoholi alkoi kuitenkin 1970-luvulla hallita Suolahden elämää. Hän kuoli 62-vuotiaana vuonna 1977 harvinaiseen lisämunuaissyöpään.


title: Eino E. Suolahti

text: Suolahti oli kulttuuripersoonallisuus, joka hallitsi monia kieliä – hän puhui sujuvasti ruotsia, saksaa ja ranskaa sekä melko hyvin myös englantia. Hänet tunnettiin erityisesti ranskalaisen kulttuurin ja akateemisten tapojen tuntijana. Suolahden Ranskan kulttuurin harrastus alkoi jo kouluvuosina, kun hänen luokkatoverinaan oli Suomen Pariisin-suurlähettilään Harri Holman poika Klaus Holma ja hän pääsi 1929 joululomallaan Holman perheen vieraaksi tutustumaan Pariisiin. Suolahti kuului jäsenenä moniin seuroihin ja yhdistyksiin, kuten Helsinki-Seuraan ja Suomi–Ranska-yhdistykseen, ja hän oli myös Suomen Kansallisteatterin johtokunnan jäsenenä.


title: Nokian vesikriisi

text: Nokian vesikriisillä tarkoitetaan 28. marraskuuta 2007 alkanutta onnettomuutta, jossa Nokian kaupungin vesilaitoksella avattiin puhtaan juomaveden ja kiintoaineksesta puhdistetun jäteveden yhdistävä venttiili, jonka kautta yli 400 000 litraa jätevettä pääsi sekoittumaan juomaveteen. Vahinkoja lisäsi merkittävästi se, että tiedottaminen tapahtuneesta epäonnistui.


title: Nokian vesikriisi

text: Onnettomuuden seurauksena tuhansia ihmisiä sairastui vatsatautiin, ja kolmen ihmisen epäillään kuolleen onnettomuuden aiheuttamiin tauteihin. Juomavesi oli Nokialla kokonaan tai osittain käyttökiellossa lähes kolme kuukautta.


title: Nokian vesikriisi

text: Nokian vesikriisi alkoi keskiviikkona 28. marraskuuta 2007, kun Nokian kaupungin jätevedenpuhdistamossa avattiin puhtaan juomaveden ja kiintoaineksesta puhdistetun jäteveden yhdistävä venttiili, jonka kautta juomaveteen pääsi sekoittumaan yli 400 000 litraa jätevettä. Onnettomuuden seurauksena tuhansia ihmisiä sairastui vatsatautiin, ja heistä otetuista näytteistä löydettiin ainakin kampylobakteeria, norovirusta, rotavirusta, giardia-alkueläimiä ja salmonellaa sekä yksittäisiä "Clostridium difficile" -löydöksiä. Vesinäytteistä löydettiin niin ikään kampylobakteeria, norovirusta, salmonellaa ja giardiaa sekä astroviruksia ja adenoviruksia. Lisäksi vesinäytteissä oli tavanomaiseen nähden runsaasti heterotrofisia ja koliformisia bakteereja, "escherichia colia" ja suolistoperäisiä enterokokkeja.


title: Nokian vesikriisi

text:
Nokian Kullaanvuoren jätevedenpuhdistamossa käytetään kiintoaineksesta puhdistettua jätevettä laitteiden puhdistamiseen. Onnettomuuden mahdollistaneen venttiilin kautta oli putkistoon otettu tähän samaan tarkoitukseen myös puhdasta juomavettä. Venttiili oli auki 28.–30. marraskuuta, ja se päästi jätevettä virtaamaan väärään suuntaan eli vesijohtoverkostoon. Huoltotöitä tehnyt jätevesipuhdistamon työntekijä avasi venttiilin yhdysputkessa tiettävästi vahingossa. Vesilaitos huomasi heti epäpuhtaudet mutta oletti niiden johtuvan veden virtaussuunnan vaihtumisesta, kun vettä oli alettu ottaa Tampereen vesijohtoverkosta. Huomattuaan vuodon 30. marraskuuta kaupunki tiedotti asiasta mutta aluksi vain internetsivuillaan ja paikallisissa tiedotusvälineissä. Tieto annettiin myös kouluihin, mutta asiaan ei osattu reagoida nopeasti. 2. joulukuuta tapauksesta jaettiin saastuneeksi oletetun alueen koteihin tiedote.
Kaupungin asukkaille jaettiin rekkalasteittain pullovettä käyttökelvottoman johtoveden tilalle. Keskiviikkoyönä 5. joulukuuta myös kaupungin päävesijohto rikkoutui, mikä pahensi Nokian kaupungin vedenjakelun ongelmia entisestään, kun putkirikko sysäsi mahdollisesti myrkyllisen kiintoaineen liikkeelle. Keskiviikkoaamuna vedenkäyttörajoitukset ulotettiin koko kaupungin alueelle ja hanaveden käyttö myös peseytymiseen kiellettiin. Puolustusvoimat aloitti Nokialla veden jakelun säiliöautosta 6. joulukuuta SPR:n ja vapaaehtoisen pelastuspalvelun avustamana.
Nokian vesilaitos havaitsi epäpuhtaudet juomaveden laadussa heti tapahtumapäivänä keskiviikkona 28. marraskuuta, mutta vesilaitos oletti virheellisesti epäpuhtauksien johtuvan poikkeuksellisista virtauksista eikä reagoinut asiaan sen vaatimalla vakavuudella. Myös nokialaiset havaitsivat oudon hajun hanavedessä jo keskiviikkona. Ensimmäiset sairastumiset oksenteluun ja ripuliin tulivat tietoon torstaina 29. marraskuuta, jolloin Nokian vesilaitos ja terveystarkastaja saivat huolestuneita yhteydenottoja. Vesilaitoksesta kerrottiin, että veteen on joutunut rautasakkaa ja asennustöissä käytettyä liukastusrasvaa. Vesilaitos ilmoitti, ettei ole mitään syytä olla juomatta vettä. Vasta perjantaina 30. marraskuuta vesilaitokselle selvisi, että on kyse katastrofista. Saastuneesta vedestä tiedotettiin YLE:n uutisissa ja kunnan internetsivuilla, ettei vettä saa juoda keittämättä. Silti tieto ei saavuttanut esimerkiksi päiväkoteja, joissa saastunutta vettä juotiin yhä. Lauantaina 1. joulukuuta moni oli yhä epätietoinen tilanteesta, ja saastuneen veden juonti jatkui. Kaupungilla alkoi kiertää auto, joka kuulutti vesivaroituksia. Vielä sunnuntainakaan 2. joulukuuta tieto saastuneesta vedestä ei ollut tavoittanut kaikkia nokialaisia. Nokian kaupunki jakoi asiasta tiedotteen jokaiseen talouteen. Nokian kaupunginjohtaja Markku Rahikkala joutui myöntämään, että tiedottaminen saastuneesta vedestä epäonnistui.


title: Nokian vesikriisi

text: Sosiaali- ja terveysministeriön mielestä Nokia epäonnistui hätätiedottamisessa. Sisäministeriö arvosteli Nokian kriisiviestintää. Nokialaiset itsekin moittivat huonoa ja hidasta tiedottamista kovin sanoin.


title: Nokian vesikriisi

text: Vesikriisin johdosta Nokialla kerättiin nimiä adressiin, jossa vaadittiin Nokian kaupunginjohtajan Markku Rahikkalan sekä kaupunginhallituksen ja vesilaitoksen johtajan Juha Menosen välitöntä eroa. Allekirjoittajien määrästä esitettiin julkisuudessa ristiriitaisia tietoja. Adressin kerääjän Juha Kukkosen mukaan allekirjoittajia oli yli 9 000, mutta "Aamulehden" Taloustutkimuksella teettämän kyselyn tuloksien mukaan allekirjoittajia oli vain noin 900. Kukkonen kieltäytyi näyttämästä nimilistaa "Aamulehden" toimittajalle.


title: George Barnes

text: George Barnes (17. heinäkuuta 1921 Chicago, Illinois – 5. syyskuuta 1977 Concord, Kalifornia) oli jazz-kitaristi, joka levytti ensimmäisenä maailmassa sähkökitaran soittoa (vuonna 1938). Hän soitti kyseistä soitinta swing-tyyliin vuodesta 1931 alkaen.


title: George Barnes

text: Barnes soitti uransa alussa blues-laulajien, kuten Big Bill Broonzyn, taustamuusikkona. Hän sai myöhemmin suosiota levytettyään albumin "Two Guitars" yhteistyössä kitaristi Carl Kressin kanssa. Kressin kuoltua pitkäaikaiseksi yhteistyökumppaniksi muodostui Bucky Pizzarelli. Ennen kuolemaansa 1970-luvulla, Barnes levytti myös Joe Venutin kanssa.


title: Linaloli

text: Linaloli on terpeenien aineryhmään kuuluva tertiaarinen alkoholi. Se on palavaa, huoneenlämmössä olomuodoltaan väritöntä nestettä, jolla on tunnusomainen haju.


title: Linaloli

text: Linaloli hajoaa kuumentuessaan, jolloin siitä muodostuu karvasta savua ja ärsyttäviä huuruja. Linaloli reagoi voimakkaiden hapettimien kanssa.


title: Linaloli

text: Linaloli on optisesti aktiivinen alkoholi, jota esiintyy erittäin monissa kasveissa ja niiden haihtuvissa öljyissä. Linalolia sisältäviä kasveja ovat esimerkiksi basilika, sitruunamelissa, korianteri ja valkosipuli.


title: Linaloli

text:
Linalolin kolmas hiili toimii aineen kahden stereoisomeerin kiraliakeskuksena. Näitä stereoisomeerejä kutsutaan nimillä likareoli eli ("S")-(+)-linaloli, jonka CAS-numero on 126–90–9 ja koriandroli eli ("R")-(–)-linaloli, jonka CAS-numero on 126–91–0.
Linalolia käytetään hajusteena monissa kemiallisissa tuotteissa kuten saippuoissa, voiteissa ja shampoissa.


title: Linaloli

text: Lyhytaikainenkin altistuminen aineelle voi ärsyttää silmiä ja ihoa. Pidempiaikaisesta tai toistuvasta altistumisesta aineelle voi seurata vaikutuksia maksassa. Linaloli voi aiheuttaa herkille ihmisille allergiaoireita.


title: Bellasi

text: Bellasi oli italialainen Formula 1 -talli, joka osallistui kuuteen osakilpailuun kausina –. Kahdesti tallin sveitsiläinen kuljettaja Silvio Moser pääsi lähtöruudukkoon, mutta molemmilla kerroilla tulokseksi jäi keskeytys.


title: Bellasi

text: Bellasi käytti autossaan Ford Cosworth DFV -moottoria ja Goodyearin renkaita.